title: Syysmanööverit

text: Ajatus ennalta sovituista joukkojen liikkeistä oli erityisesti Päämajan kenraaliluutnantti Airon mieleen, joka kuultuaan sopimussuunnitelmasta vertasi sopusodankäyntiä sotaharjoitusten "syysmanööveriin".


title: Syysmanööverit

text: 15. syyskuuta 1944 saksalaiset joukot tekivät kuitenkin maihinnousun strategisesti tärkeälle Suursaarelle. Joukot lyötiin takaisin: maihinnousuyritys epäonnistui täysin, ja toi suomalaisille sekä sotilaallisen että poliittisen voiton. Neuvostoliittolaisille oli nyt näytetty todellisia taisteluita, juuri ennen aseleposopimuksessa asetetun määräajan loppua. Huolimatta Saksan laivaston esikunnan määräämästä hyökkäyksestä Suursaareen, pyrki Mikkelin päämaja yhä vahvistamaan syysmanööverisopimuksen toimeenpanon 20. Armeijakunnan AOK:n kanssa. Vielä samana päivänä Haahti oli takaisin Rovaniemellä varmistaakseen saksalaisten olevan samaa mieltä syysmanööverien aloittamisesta. Rendulic vahvisti toimittavan sopimuksen mukaisesti: saksalaiset poistuisivat heti Suomussalmen eteläpuolelta ja Pohjanlahden rannikolta. Pohjoisempana joukot vedettäisiin portaittain tilanteen ja vetäytymissuunnitelma Birken mukaisesti.


title: Syysmanööverit

text: Sopimuksen mukaisesti saksalaiset lähtivät vetämään joukkojansa aikataulussa, ja suomalaiset seurasivat. Evakuointi aloitettiin nopeasti; saksalaisten suurimmassa varuskuntakaupungissa Oulussa Tuiran rautatieasema ja Toppilan satama toimivat yötä päivää. Satamasta rahdattiin nelinkertainen määrä lastia päivässä sataman tavanomaiseen lastauskykyyn verrattuna. Omien joukkojensa avuksi saksalaiset palkkasivat paikallista väestöä lastaajiksi, lisäksi sotavankeja määrättiin pakkotyöhön satamaan. Hävikki oli melkoinen paikallisväestön salaa upottaessa salmeen lastia, jota sitten yöaikaan naarattiin.


title: Syysmanööverit

text: Saksalaiset jättivät Oulun suomalaisille rauhallisesti, joskin kahden hengen saksalainen moottoripyöräpartio ammuttiin heidän ajettuaan joen eteläpuolelle suomalaisten alueelle etsiessään kadonnutta kollegaansa. Oulun miehitti 15. prikaati, jota johti eversti Kuistio. Kaupunkiin oli matkalla myös kenraalimajuri Laguksen Panssaridivisioona uusine rynnäkkötykkivahvistuksineen. Eteläisemmässä Suomessa saksalaiset sen sijaan toimivat vastoin sopimusta. Saksalainen laivasto-osasto miinoitti Kotkan vesiä 14. syyskuuta. Vastoin lupausta säästää liikennerakenteet, räjäyttivät saksalaiset Porin lentokentän paikkakunnalta poistuessaan. Hyrynsalmi poltettiin.


title: Syysmanööverit

text: Syysmanööverit ja saksalaisten vetäytyminen edistyi suunnitelmien mukaisesti 15.–27. syyskuuta välisen ajan. Saksalaiset raportoivat esikuntaansa suomalaisten seuraavan vaihe vaiheelta, jättäen kuitenkin joukkojen väliin sen verran ei-kenenkään maata ettei tulitaisteluita synny. Saksalaiset hävittivät sopimuksen mukaan sillat, lautat ja tiet takanaan, joskus suomalaisten ollessa paikalla katselemassa.


title: Syysmanööverit

text: Neuvostoliitto seurasi vetäytymistä tarkasti, ja huomasi ennen pitkää todellisten taistelujen puutteen. Paine suomalaisia kohtaan lisääntyi koko syyskuun ajan. Suomeen 22. syyskuuta saapunut liittoutuneiden valvontakomissio protestoi heti sotatoimien hidasta etenemistä ja vaati suomalaisilta tiukempia otteita. Komission neuvostoliittolaiset jäsenet uhkasivat jopa Suomen miehityksellä, mikäli todellisiin taisteluihin saksalaisia vastaan ei ryhdyttäisi.


title: Syysmanööverit

text: Ensimmäinen taistelu joukkojen välillä syntyi kenraaliluutnantti Hjalmar Siilasvuon otettua suomalaisten III Armeijakunnan johdon käsiinsä 27. syyskuuta. Jo seuraavana päivänä Pudasjärvellä Sillankorvan maastossa, noin 20 kilometriä kunnan keskustasta Ouluun päin saksalaisten ja suomalaisten välillä käytiin suomalaisten aloitteesta laukaustenvaihtoa. Kaksi saksalaissotilasta kaatui, neljä haavoittui ja kaksi joutui vangiksi. Seuraava välikohtaus syntyi 30. syyskuuta Olhavajoen sillalla, jonka suomalaiset yrittivät vallata ennen kuin saksalaiset pääsisivät räjäyttämään sillan. Yritys kuitenkin epäonnistui, ja viisi suomalaista kaatui, kolme heistä sillalla yrittäessään viime hetkellä purkaa räjähteitä, kun saksalaiset räjäyttivät panokset. Räjäytyksessä kaatui myös sillalla ollut saksalainen vartio. Viimeistään suomalaisten 1. lokakuuta tekemän Tornion maihinnousun jälkeen oli selvää että syysmanööverit olivat muuttuneet todelliseksi sodaksi.


title: Syysmanööverit

text: Virallisemman päätöksen syysmanööverit saivat, kun Rendulic lähetti 2. lokakuuta kirjeen Suomen armeijan Päämajalle. Viesti lähetettiin myös radio- ja telex-sanomana. Kirjeessään Rendulic toteaa suomalaisten rikkoneen vetäytymissopimuksen ja kertaa Olhavan ja Pudasjärven välikohtausten, sekä osittain myös panttivankidraaman tapahtumat. Rendulic kirjoittaa odottaneensa sopimuksesta irtauduttavan ilmoittamalla asiasta luottamuksellisesti, ja kuvaa suomalaisten toimintaa petolliseksi ja Suomen armeijan menettäneen kunniansa. Ylipäällikkö Mannerheim antoi kenraali Siilasvuolle allekirjoitettavaksi Päämajan 2. lokakuuta lähetetyn vastauksen, jossa todettiin yks'kantaan, etteivät suomalaiset ole tehneet mitään sopimuksia jotka rikkoisivat Neuvostoliiton ja Suomen välille tehdyn aseleposopimuksen ehtoja, ja etteivät ”mahdolliset yksityishenkilöiden välillä tehdyt tietojen vaihdot” sitoneet millään tavalla Suomen sodanjohtoa.


title: Odds & Sods

text: Odds & Sods on The Whon syyskuussa 1974 julkaistu kokoelma-albumi, joka sisältää kappaleita, jota ei ollut aiemmin julkaistu.


title: Odds & Sods

text:
Polydor Records julkaisi vuonna 1998 albumin remasteroituna CD-versiona, jolle oli lisätty suuri määrä ennenjulkaisemattomia tai muuten harvinaisia kappaleita.A-puoli
B-puoli


title: San Juan Nepomuceno

text: San Juan Nepomuceno oli Espanjan laivaston vuonna 1766 vesille laskettu 74-tykkinen San Juan Nepomuceno-luokan kaksikantinen linjalaiva.


title: San Juan Nepomuceno

text: Francisco Gautier'n suunnittelema alus tilattiin 20. syyskuuta 1763 kuninkaalliselta telakalta Guarnizosta (Kantabriassa), missä köli laskettiin 19. kesäkuuta 1765. Alus laskettiin vesille 18. lokakuuta 1766 ja se valmistui vuonna 1767. Kuten monet aikansa laivat, se nimettiin pyhimyksen mukaan.


title: San Juan Nepomuceno

text: "San Juan Nepomuceno" osallistui taisteluihin brittejä vastaan Espanjan siirtomaasodissa Karibian-merellä Juan de Lángaran alaisuudessa.


title: San Juan Nepomuceno

text: Alus liitettiin 1797 Espanjan Välimeren laivastoon tukikohtanaan Cartagena, mistä se lähti 1. helmikuuta José de Córdoba y Ramosin laivaston mukana Brestiin. Gibraltarinsalmen läpäistyään 5. helmikuuta alus määrättiin 26 muun linjalaivan kanssa poikkeamaan Cádizissa täydentämään elintarvikkeita. Idästä puhaltaneet tuulet kuitenkin estivät suunnitelman toteuttamisen. Lopulta Córdova joutui pysyttelemään merellä Cádizin länsipuolella kohdaten 14. helmikuuta Cádizia piirittäneen amiraali Sir John Jervisin komentaman Britannian kuninkaallisen laivaston osaston. Seuranneessa taistelussa kolme espanjalaisalusta vallattiin "San Josef", "San Nicolas" ja "San Ysidro". Kuten pääosa aluksista "San Juan Nepomuceno" ei vaurioitunut juurikaan kohtaamisessa, vaan pääsi lopulta tuulen käännyttyä Cádiziin, jossa alus oli aina vuoteen 1805, jolloin se liitettiin vara-amiraali Villeneuven yhdistettyyn ranskalais-espanjalaiseen laivastoon.


title: San Juan Nepomuceno

text: Alus osallistui 21. lokakuuta 1805 ranskalais-espanjanjalaisen laivaston mukana Trafalgarin meritaisteluun brittien laivastoa vastaan. Alus oli Cosme Damián de Churruca y Elorza alaisuudessa ja saavutti mainetta taistelussa. Alus joutui brittien kiivaaseen tulitukseen, ja Cosme Damián de Churruca y Elorza menetti jalkansa mörssärin ammuksen osuessa laivaan mutta jatkoi silti taistelua. Alus joutui kuitenkin kuuden brittialuksen ristituleen, ja lopulta aluksen kannella lojui 400 kuollutta. Britit kärsivät kovia tappioita ennen kuin he kukistivat "San Juan Nepomucenon".


title: San Juan Nepomuceno

text: Taistelun jälkeen britit valtasivat aluksen, ja se toimi kuljetusaluksena nimellä "HMS San Juan". Cosme Damián de Churruca y Elorzan hytti oli nimetty de Churruca y Elorzan mukaan, ja hytissä oli laatta, johon oli kaiverrettu entisen vihollisen nimi. Kaikkien, jotka astuivat sisään, oli otettava hattu pois päästä kunnianosoituksena entiselle komentajalle.


title: Cyrill Demian

text: Cyrill Demian (myös "Cyril" tai "Zyrill" "Dämian" tai "Damian", 1772–1847) oli armenialaissyntyinen piano- ja urkurakentaja, joka patentoi ensimmäisen "Akkordion"-nimellä kulkeneen harmonikan vapaalehdykkäkielisen esimuodon Wienissä 23. toukokuuta 1829.


title: Cyrill Demian

text: Demianin Akkordion koostui sarjasta aeolinoja eli kahdesta huuliharpusta, jotka oli järjestetty puiseen laatikkoon ja varustettu palkeella ja koskettimistolla. Paljetta käytettiin oikealla kädellä. Näppäintä painettaessa saatiin aikaan sointu, eri sointu paljetta vedettäessä kuin työnnettäessä. Nimi Akkordion juontaa juurensa juuri kyseisestä sointuominaisuudesta.


title: Ägläjärvi

text: Ägläjärvi () on monihaarainen järvi Loimolan kunnassa Suojärven piirissä Karjalan tasavallassa Venäjällä. Ägläjärvi kuuluu Suojoen vesistöön ja laskee Lugla- ja Aittojokia myöten Salonjärveen. Ägläjärven pinta on noin 165 metriä merenpinnan yläpuolella. Ägläjärvi kuuluu Suomen Neuvostoliitolle luovuttamaan Raja-Karjalaan ja Suomelle kuuluessaan järvi sijaitsi Korpiselkien kunnan itäosassa.


title: Ägläjärvi

text: Ägläjärveä ympäröi myös kylä. Suomalaiset joukot valloittivat sen takaisin neuvostoliittolaisilta 22. joulukuuta 1939.


Fabula Nova Crystallis Final Fantasy XIII () on Square Enixin kehitteillä oleva "Final Fantasy" -sarjan kokoelma, joka käsittää toistaiseksi viisi roolipeliä: "Final Fantasy XIII", "Final Fantasy XIII-2", "", "Final Fantasy Type-0" ja "Final Fantasy XV". Pelit perustuvat samaan mytologiaan, vaikka hahmonsa, juonensa ja ympäristönsä puolesta ne eivät liity toisiinsa (paitsi "Final Fantasy XIII" ja "XIII-2"). "Fabula Nova Crystalliksen" latinasta tuleva nimi tarkoittaa ”kristallin uutta tarinaa”.


title: Fabula Nova Crystallis Final Fantasy XIII

text: Projektin nykyisistä peleistä "Final Fantasy XIII" julkaistaan PlayStation 3:lle sekä Xbox 360:lle, "Final Fantasy XIII-2" ja "Final Fantasy Versus XIII" niin ikään PlayStation 3:lle ja "Final Fantasy Type-0" PlayStation Portablelle. "Fabula Nova Crystallikseen" on tarkoitus sisällyttää lähitulevaisuudessa julkistettavia nimikkeitä muillekin alustoille. Pelien ohella myös muut tuotteet ovat mahdollisia.


text: Kutakin peliä kehittävät kokoonpanoltaan toisistaan poikkeavat tuotantoryhmät, joilla on esimerkiksi eri ohjaajat, tuottajat ja säveltäjät. "Final Fantasy Versus XIII":a ohjaava Tetsuya Nomura tosin vastaa hahmosuunnittelusta kaikissa neljässä pelissä. Pelit ovat erilaisia myös mekaniikaltaan: "Final Fantasy XIII" edustaa edeltäjiensä tavoin vuoropohjaista konsoliroopeliä, kun taas "Final Fantasy Versus XIII" on painotukseltaan toiminnallisempi.


text: Yōichi Wada on ilmoittanut, että "Fabula Nova Crystallikseen" käytetään suunnilleen 100 miljardin jenin budjettia, joka on noin kaksinkertainen "Compilation of Final Fantasy VII":lle varattuun rahamäärään nähden. Wadan mukaan alasarjaa myös tuotettaisiin vuosikymmenen ajan.


title: Carl Friedrich Uhlig

text: Carl Friedrich Uhlig (1789 Chemnitz, Saksin herttuakunta – 1874) oli saksalainen klarinetisti ja soitinrakentaja.


title: Carl Friedrich Uhlig

text: Uhlig on tullut tunnetuksi rakennettuaan ensimmäisen saksalaisen "Konzertinan" 1834. Hän oli tutustunut Cyrill Demianin rakentamaan "Akkordioniin" matkallaan Wieniin. Koska hän ei pitänyt soittimen ominaisuuksista, hän päätti rakentaa oman.


title: Carl Friedrich Uhlig

text: Uhligin "Konzertina" oli neliönmuotoinen ja siinä oli viisi nappulaa molemmilla puolilla. Kukin nappula tuotti eri äänen riippuen palkeen käyttösuunnasta, joten sillä saatiin aikaan yhteensä 20 säveltä. Vuoteen 1840 mennessä Uhlig oli kasvattanut sävelten määrää 56:een, ja myöhemmin hän valmisti 60, 64 ja 76 säveltä tuottamaan kykeneviä soittimia. Hänen soitinmalliaan tuotettiin lähes muuttumattomana aina vuoteen 1900 saakka.


title: Carl Friedrich Uhlig

text: Uhligin työ loi perustaa saksilaiselle huuliharppu- ja harmonikkateollisuudelle, joka levisi myös Waldheimin, Klingenthalin ja Carlsfeldin kaupunkeihin. Hänen concertinamallistaan kehitettiin myöhemmin myös argentiinalaisen tangon soitin bandoneón. Soitinvalmistaja "Harmonikafabrik Lange/Uhlig" toimi Chemnitzissä yli 100 vuotta.


title: Owen-konepistooli

text: Owen on Australiassa toisen maailmansodan aikana valmistettu, Evelyn Owenin (1915 - 1949) vuonna 1939 suunnittelema konepistooli. Owen -konepistoolia valmistettiin Lysaghts Newcastle Worksin tehtaalla Port Kemblassa vuosien 1942 - 1944 välillä Mark 1-42, Mark 1-43 (tai Mark 1 Wood butt (puutukki)) ja Mark 2 malleina noin 50 000 kappaletta.


title: Owen-konepistooli

text: Owen on toimintamekanismiltaan massasulkuinen, avoimelta lukolta kerta- ja sarjatulta ampuva ja 9x19 mm Parabellum/Luger kaliiperinen. Sen rakenteen näkyvin erikoisuus on lippaan sijoittaminen pystyyn aseen päälle hiukan eteenpäin ja vasemmalle kallistettuna.


title: Owen-konepistooli

text: Australian joukot käyttivät Oweneita toisen maailmansodan jälkeen vielä sekä Korean että Vietnamin sodissa. Australian armeija korvasi sen 1960-luvulla F1-konepistoolilla.


title: F1-konepistooli

text: F1 on australialainen konepistooli. F1 -konepistoolia valmistettiin Lithgow Small Arms Factoryn tehtaalla vuosien 1963 - 1976 välillä yli 400 000 kappaletta.


title: F1-konepistooli

text: F1 on toimintamekanismiltaan massasulkuinen, avoimelta lukolta kerta- ja sarjatulta ampuva ja 9×19 mm Parabellum/Luger kaliiperinen. Sen rakenteen näkyvin erikoisuus on kaarevan lippaan sijoittaminen pystyyn aseen päälle hiukan vasemmalle kallistettuna.


title: F1-konepistooli

text: Australian armeija korvasi F1-konepistoolit vuonna 1991 F88 -rynnäkkökivääreillä.


title: Oliver McCall

text: Oliver ”The Atomic Bull” McCall (s. 21. huhtikuuta 1965) on yhdysvaltalainen raskaansarjan nyrkkeilijä, joka on tunnettu huomattavasta iskunkestävyydestään. Hän tuli tunnetuksi voitettuaan WBC:n raskaansarjan mestaruuden 1994 tyrmättyään Lennox Lewisin tämän kotikaupungissa Lontoossa, Englannissa.


title: Oliver McCall

text: McCallilla oli menestyksekäs amatööriura. Hän voitti Chicagon Golden Gloves -turnauksen kahdesti.


title: Oliver McCall

text: "Atomic Bull" -lempinimellä tunnettu McCall aloitti ammattilaisuransa vuonna 1985 ja nousi hitaasti raskaansarjan huipulle. Hän löi Jesse Fergusonin ja tulevan raskaansarjan mestari Bruce Seldonin, mutta hävisi ottelun Tony Tuckerille ennen kohtaamistaan Lewisin kanssa 1994. Ottelun ensimmäisen erän McCall aloitti aggressiivisesti ja pakotti Lewisin perääntymään. Toisessa erässä hän voitti oikean käden lyönnillä, kun Lewis putosi kanveesiin ja nousi ennen kuin tuomari ehti laskea kymmeneen. Lewis näytti niin sekavalta, että tuomari keskeytti ottelun. McCallin voitto Lewisistä merkitsi myös nyrkkeilypromoottori Don Kingin menestystä. Hänen nyrkkeilijänsä eivät olleet voittaneet raskaansarjan mestaruutta sitten Mike Tysonin menetettyä sen vuonna 1990. Oliver McCall nyrkkeili 45 vuoden ikäistä entistä mestari Larry Holmesia vastaan voittaen ottelun pistein 115-112 115-114, ja 114-113 ennen palaamista Lontooseen, jossa hän kohtasi Frank Brunon vuonna 1995. McCall hävisi ottelun tuomariäänin täysien erien jälkeen.


title: Oliver McCall

text: McCall–Bruno-ottelun punnitustilaisuudessa McCall ilmoitti, että hän aikoo kostaa Gerald McClellanin puolesta. McClellan oli saanut aivovaurion Nigel Bennin kanssa käydyssä ottelussa. Ottelu käytiin Wembley Stadiumilla. Bruno aloitti hyvin, lyöden yksittäisiä iskuja oikealla kädellään. McCall näytti välinpitämättömältä ottelun suhteen. McCall löi useita lujia iskuja kolmannen erän lopulla. Bruno oli pulassa monta kertaa, mutta onnistui selviytymään ja voitti mestaruuden tuomarien yksimielisellä päätöksellä 12. erän jälkeen. McCall palasi kehään kuusi kuukautta Bruno-ottelun jälkeen. Hän voitti jo entiseksi jääneen WBC-liiton mestarin Oleg Maskaevin ensimmäisessä erässä. Kuukausi tämän jälkeen hän voitti James Stantonin kuusieräisessä ottelussa.


title: Oliver McCall

text:
Lewis ja McCall kohtasivat jälleen 7. helmikuuta 1997 Las Vegasissa. Eriskummallisessa kamppailussa McCall kieltäytyi ottelemasta, ja purskahti itkuun. Lopulta tuomari Mills Lane lopetti ottelun. Mills Lane, kehätuomari, totesi haastattelussa ottelun jälkeen: "kolmannessa erässä, hän tuli lähelle, hän vaikutti ahdistuneelta ja sitten hän vain perääntyi ja pani hänen käsivartensa alas. Minä luulin, että hän näytteli, mutta silloin minä näin, että hänen huulensa alkoivat väristä, ja ajattelin 'hyvä jumala, itkeekö hän?'".
Todennäköisesti syy McCallin itkuun ja ottelemisesta kieltäytymiseen oli hänen sisukkuutensa romahtaminen Lewisin toisessa erässä vetäisemän kovan kohokoukun tulos. Toisen, ja kolmannen erän välisellä tauolla McCall ei mennyt kulmaukseensa hoidettavaksi, kuten yleisesti on tapana, vaan käveli ympäri kehää. Sama toistui kolmannessa erässä: McCall käveli ympäri kehää yrittämättäkään otella. Kolmannen, ja neljännen erän välisellä tauolla tuomari pakotti McCallin kulmaukseensa, ja kysyi tältä, halusiko hän otella vielä.


title: Oliver McCall

text: Vuonna 2001 36-vuotiaana McCall jatkoi uraansa tyrmäämällä Henry Akinwanden Las Vegasissa kymmenennessä erässä.


title: Oliver McCall

text: Joulukuussa 2004 McCall hävisi pistein amerikkalaiselle DaVarryl Williamsonille kymmeneräisen kohtaamisen jälkeen.


title: Oliver McCall

text: Vuonna 2005 McCall matkusti Saksaan karsintakilpailua varten. Kilpailussa taitava kuubalainen Juan Carlos Gomez voitti McCallin kymmenen erää kestäneessä ottelussa. Tämä tappio kuitenkin poistettiin McCallin tilastoista, kun Gomez myöhemmin jäi kiinni doping-testeissä.


title: Oliver McCall

text: Vaikka McCallia ei tyrmätty koskaan, hänen ura on tahriintunut useiden huumevieroitusyritysten tuloksena. McCall on yrittänyt lukuisia paluita, mutta törmäykset lain kanssa ovat vaikeuttaneet nyrkkeilyuraa.


title: Oliver McCall

text: Tammikuussa 2006 poliisit pidättivät McCallin Nashvillessa, Tennesseessä, kun hän yritti karata viranomaisilta, jotka yrittivät pidättää hänet maalletunkeutumisen vuoksi julkisessa asuntorakennuskohteessa. Poliisit kertoivat toimittajille, että McCallilla oli hallussaan pieni määrä kokaiinia ja lasiputki. Hän sai 30 päivän vankeustuomion.


title: Oliver McCall

text: Huolimatta vaikeuksistaan lain kanssa McCallin ura on jatkunut. Hän voitti seuraavan ottelunsa ensimmäisen erän teknisellä tyrmäyksellä Kenny Cravenista kesäkuussa 2006. 9. joulukuuta 2006 hän voitti Yanqui Diazin tyrmäyksellä Hollywoodissa, Floridassa. 16. kesäkuuta 2007 Sinan Samil Sam hävisi McCallille Ankarassa, Turkissa. Tämä voitto takasi hänelle mahdollisuuden otella WBC:n raskaan sarjan mestaruudesta. McCall hävisi kuitenkin kuubalaiselle Juan Carlos Gomezille. Tuloksena tästä Gomez otti hänen paikkansa WBC:n seuraavana haastajana.


title: Rick Salomon

text: Richard Allan "Rick" Salomon (s. 24. tammikuuta 1968 Asbury Park, New Jersey) on yhdysvaltalainen yrittäjä, elokuvatuottaja ja pokerinpelaaja, joka parhaiten tunnetaan suhteistaan julkisuuden henkilöiden kuten Shannen Dohertyn, Paris Hiltonin ja Pamela Andersonin kanssa.


title: Rick Salomon

text: Salomon oli naimisissa ääninäyttelijä Elizabeth Dailyn kanssa vuosina 1995–2000. Pariskunnalla on kaksi tytärtä (Hunter, s. 1996 ja Tyson, s. 1998). Julkisuuteen Salomon nousi lyhyen ja kiivaan avioliittonsa näyttelijä Shannen Dohertyn myötä. Liitto kesti tammikuusta 2002 vuoteen 2003.


title: Rick Salomon

text: Vuonna 2003 internetiin vuosi seksivideo, jolla olivat mukana perijätär Paris Hilton ja Salomon. Salomon haastoi oikeuteen sekä nauhoitusta levittäneen yhtiön, että Hiltonin perheen. Muutama kuukausi tämän jälkeen Salomon alkoi itse levittää nauhoitusta aikuisviihdeyhtiö Red Light District Videon kautta. DVD "1 Night in Paris" oli myyntimenestys ja se voitti kolme pornoteollisuuden AVN-palkintoa.


title: Rick Salomon

text: 6. lokakuuta 2007 Salomon avioitui Pamela Andersonin kanssa. Avioliitto särkyi vain 10 viikkoa myöhemmin Andersonin haettua avioeroa. Pian tämän jälkeen julkisuudessa ilmoitettiin Andersonin peruuttaneen erohakemuksen, mutta helmikuussa 2008 Foxnewsin mukaan Anderson kuitenkin haki avioliiton mitätöimistä uskottomuuden takia. Maaliskuussa 2008 myös Salomon liiton peruuttamista samoin perustein. 25. maaliskuuta 2008 liiton purku vahvistettiin oikeudessa.


title: Rick Salomon

text: Rick Salomon on saavuttanut jonkin verran menestystä pokerinpelaajana. Hän sijoittui rahoille WSOP:n pääturnauksessa vuonna 2006 ja voitti Bellagio Cup II 1000 dollarin no limit turnauksen heinäkuussa 2006. Salomon on mukana PokerStarsin The Big Game -tv-pokeriohjelman toisella tuotantokaudella. Salomon tunnetaan myös suurten panosten kotipelien järjestäjänä. Peleihin ovat osallistuneet monet julkisuuden henkilöt kuten Tobey Maguire ja Ben Affleck.


title: Cave

text: Cave voi viitata seuraaviin asioihin:


title: Mudit

text: Mudit voi tarkoittaa:


title: Dr. John

text: Dr. John (käyttänyt myös nimeä Dr. John Creaux, Dr. John the Night Tripper, oik. Malcolm John Rebennack Jr., s. 21. marraskuuta 1940 New Orleans, Louisiana) on yhdysvaltalainen bluesia, boogie woogieta ja rock and rollia esittävä pianisti, laulaja ja lauluntekijä.


title: Dr. John

text: Dr. John aloitti musiikkiuransa sessiomuusikkona 1950-luvulla New Orleansissa. Hän oli alun perin kitaristi, mutta siirtyi muihin soittimiin menetettyään vasemman käden nimettömän sormensa ampumavälikohtauksessa. Hän soitti aluksi bassoa ennen kuin pianosta tuli hänen pääsoittimensa. Pianisti Professor Longhair oli Dr. Johnin merkittävä esikuva.


title: Dr. John

text: Dr. John nousi tunnetuksi 1960-luvun lopussa ja 1970-luvun alussa musiikilla, joka yhdisti New Orleans -tyylistä rhythm and bluesia ja psykedeelistä rokkia lavashowhun, joka otti vaikutteensa voodoo-uskonnosta pukuineen ja peruukkeineen. Tuohon aikaan hän esiintyi nimellä "Doctor John, The Night Tripper". Taiteilijanimensä hän oli ottanut kuuluisalta 1800-luvun alun louisianalaiselta voodoon harjoittajalta. Dr. Johnin vuoden 1968 debyyttialbumi "Gris-Gris" on "Rolling Stone" -lehden kaikkien aikojen 500 parasta albumia -listalla sijalla 143.


title: Dr. John

text: 1970-luvun puoleen väliin mennessä Dr. John oli poistanut suuren osan esiintymistensä psykedeelisestä teatraalisuudesta ja soittaen musiikkia, jonka vaikutteet olivat bluesissa, New Orleansin R&B:ssä ja Tin Pan Alley -klassikoissa. Vuonna 1973 ilmestyi Dr. Johnin kenties tunnetuin hitti: "Right Place, Wrong Time", joka nousi Billboardin single-listalla sijalle yhdeksän. Hän toimi myös sessiopianistina monilla hiteillä kuten Rolling Stonesin vuoden 1972 "Let It Loosella" ja Carly Simon-James Taylor -duetolla "Mockingbird" vuonna 1974. Van Morrisonin vuoden 1978 albumilla "A Period of Transition" Dr. John oli mukana tuottajana, kosketinsoittajana ja kitaristina.


title: Dr. John

text: Dr. John on mukana Martin Scorsesen dokumentissa "The Band in Concert - The Last Waltz", jossa hän esittää yhdessä The Bandin kanssa kappaleen "Such a Night". Hän oli myös vuoden 1978 The Beatles-musikaalissa "Sgt. Pepper's Lonely Hearts Club Band" ja elokuvassa "Blues Brothers 2000". Blues Brothers 2000:ssa Dr. John esittää yhdessä kuvitteellisen The Louisiana Gator Boys -yhtyeen kanssa kappaleet "How Blue Can You Get" ja "New Orleans". Hänen versionsa Donovanin "Season of the Witchistä" on myös elokuvassa ja sen soundtrack-levyllä.


title: Dr. John

text: Vuonna 1997 Dr. John oli mukana Lou Reedin hyväntekeväisyyssinglellä "Perfect Day". Vuonna 2005 Dr. Johnin kotikaupunkia kohdanneen hurrikaani Katrinan uhreille järjestetyssä "Shelter from the Storm: A Concert for the Gulf Coast" -konsertissa hän oli päätösesiintyjä Fats Dominon kappaleella "Walkin' to New Orleans". Seuraavana vuonna hän oli mukana Aaron Nevillen, Aretha Franklinin ja 150-henkisen kuoron kanssa esittämässä kansallislaulua ennen Super Bowl XL -ottelua. Vuonna 2007 hän teki tunnusmusiikin television draamasarjaan "K-Ville".


title: Dr. John

text: Tammikuussa 2008 Mac Rebennack, Dr. John, valittiin The Louisiana Music Hall Of Fameen.


title: Liperin Taimi

text: Liperin Taimi on Liperissä toimiva urheilun yleisseura, jonka keskeisiä lajeja ovat yleisurheilu, lentopalloilu, jousiammunta (Liperin Jousiampujat -nimellä) ja kuntourheilu. Painijaosto irtautui itsenäiseksi yhdistykseksi vuoden 2014 alussa nimellä Liperin Taimi Paini ry. Vastaavasti suunnistusjaosto toimii itsenäisenä yhdistyksenä nimellä Liperin Taimi Suunnistus ry. Suunnistusseura on rekisteröity 17. maaliskuuta 2014.


title: Liperin Taimi

text: Liperin Taimi on perustettu vuonna 1911. Alkuperäinen nimi oli "Voimistelu- ja urheiluseura Liperin Taimi". Suosituimpia urheilulajeja olivat aluksi joukkuevoimistelu, kolmiottelu, 5 000 metrin juoksu ja hiihto. Sotien jälkeen seurasta tuli koko Liperin urheilun keskusseura. Nimi muutettiin Liperin Urheilijoiksi, mutta vuonna 1952 nimeksi palautettiin Liperin Taimi.


title: Liperin Taimi

text: Suomen Palloliiton Joensuun piirin jäsen seurasta tuli vuonna 1966.


title: Liperin Taimi

text: Taimi omistaa Liperin Lavan kirkonkylän kupeessa. Seura on mukana Liperin Suvisoutujen ja Karelia-Soudun järjestelyissä.


title: Liperin Taimi

text: Seuran tunnetuimpia urheilijoita ovat olleet maratoonarit Yrjö Pesonen ja Jukka Toivola sekä lentopalloilija Kari Lehtola.


title: Liperin Taimi

text: Liperin Taimi omistaa Liperin lavan, joka sijaitsee kirkonkylän läheisyydessä. Tanssilava on valmistunut 1963 ja se vetää yli tuhat henkeä. Lavalla on ollut myös kesäteatteriesityksiä.


title: Liperin Taimi

text: Taimi on vuokrannut lavan yrittäjälle vuodesta 1986 lähtien mutta huolehtii edelleen lavan järjestysmiestehtävistä.


title: Riisiposliini

text: Riisiposliini on vanha keraaminen valmistusmenetelmä n. 1000-luvulta. Posliinin seinämään kaiverretaan reikiä jotka täytetään myöhemmässä vaiheessa lasitteella. Lasituspoltossa lasite sulaa reikään muodostaen ohuen pinnan reiän kohdalle. Poltetussa esineessä lasitetut reiät hohtavat valoaukkoina. Riisiposliinia on valmistanut Suomessa ainakin Friedl Kjellberg Arabian tehtaalla.


title: Riisiposliini

text: Englanniksi riisiposliinia kutsutaan nimellä "rice grain porcelain".


title: Enrique Fernández

text: Enrique Fernández Viola (10. kesäkuuta 1912 Montevideo, Uruguay – 6. lokakuuta 1985) oli uruguaylainen jalkapalloilija ja jalkapallovalmentaja.


title: Enrique Fernández

text: Fernández on Radomir Antićin ohella ainoa valmentaja, joka on valmentanut sekä Barcelonaa että Real Madridia, ja ainoa valmentaja, joka on voittanut Espanjan liigamestaruuden molempien kanssa.


title: Enrique Fernández

text: Fernández edusti suurimman osan peliurastaan uruguaylaista Nacionalia. Hän kuului myös Etelä-Amerikan-mestaruuden vuonna 1935 voittaneeseen Uruguayn maajoukkueeseen. Myöhemmin samana vuonna hän siirtyi Espanjaan Barcelonan joukkueeseen, jossa hän voitti kahdesti Katalonian-mestaruuden ja ylsi Espanjan cupin loppuotteluun.


title: Enrique Fernández

text: Barcelonan-vuosinaan Fernández pelasi myös muutamia otteluita epävirallisessa Katalonian maajoukkueessa. Espanjan sisällissodan alkaessa Fernández oli vierailemassa kotimaassaan, jonne seura kehotti häntä jäämään. Peliura päättyi lopulta vakavaan polvivammaan.


title: Enrique Fernández

text: Päätettyään peliuransa Fernández ryhtyi valmentajaksi, ja vuonna 1946 hän luotsasi Nacionalin Uruguayn liigamestariksi. Seuraavana vuonna hän palasi Barcelonaan ja johti joukkueen kahteen peräkkäiseen liigamestaruuteen vuosina 1948 ja 1949. Kesällä 1949 joukkue voitti myös Espanjan, Italian, Portugalin ja Ranskan mestarijoukkueiden välillä ensimmäistä kertaa pelatun Copa Latinan. Kaudella 1949–1950 sijoitus Espanjan liigassa oli vasta viides ja aiemmasta menestyksestä huolimatta Fernández sai lähteä kauden loputtua. Hänen alaisuudessaan Barcelonassa pelasivat muun muassa vuoden 1950 MM-kilpailuihin osaa ottaneet Basora, César, Gonzalvo II, Gonzalvo III ja Ramallets. Fernándezin korvasi Ferdinand Daučík.


title: Enrique Fernández

text: Vuosina 1950–1952 Fernández valmensi jälleen Nacionalia, ja tuloksena oli Uruguayn liigamestaruus vuonna 1950. Kaudeksi 1953–1954 hänet nimitettiin Real Madridin valmentajaksi, ja hän sai johdettavakseen joukkueen, johon kuuluivat muun muassa Di Stéfano, Gento, Muñoz ja Molowny sekä myöhemmin liittynyt Rial. Fernándezin johdolla Real Madrid voitti ensimmäisen liigamestaruutensa sitten vuoden 1933. Hän valmensi joukkuetta vielä 14 ottelun ajan kauden 1954–1955 alussa kunnes José Villalonga korvasi hänet.


title: Enrique Fernández

text: Kaudella 1959–1960 Fernández valmensi kolmatta espanjalaisjoukkuetta Real Betisiä kymmenen ottelun ajan. Hän valmensi myös Uruguayn maajoukkuetta ainakin kahdessa Boliviaa vastaan pelatussa MM-karsintaottelussa vuonna 1961.


title: E. Remington and Sons

text: E. Remington and Sons (1816–1896) oli yhdysvaltalainen tuliaseiden ja kirjoituskoneiden valmistaja. Yrityksen perusti 1816 Eliphalet Remington Ilioniin New Yorkiin, ja 1. maaliskuuta 1873 tehtaassa aloitettiin ensimmäisen kaupallisen kirjoituskoneen valmistus.


title: E. Remington and Sons

text: Elokuussa 1816 silloin 22-vuotias Eliphalet Remington II takoi ensimmäisen kiväärinpiippunsa. Se osoittautui onnistuneeksi, ja nuori seppä ryhtyi valmistamaan niitä vastatakseen Mohawk Valleyn kasvavaan urheiluaseiden kysyntään. Kun Erien kanava valmistui yhdistämään Buffalon Albanyyn, paikallinen kaupankäynti vilkastui merkittävästi. Kun kiväärinpiippujen kysyntä kasvoi, Remingtonit siirsivät 1828 pajan ja valimon kanavan tuntumaan lähelle Morgan's Landing, myöhemmin Ilion, -nimistä kaupunkia. Samaan aikaan kuoli vanhempi Eliphalet, ja hänen poikansa ryhtyi johtamaan yritystä.


title: E. Remington and Sons

text: Christopher Sholes, Carlos Glidden ja Sam Lewis keksivät 1867 uuden kirjoituskoneen. Sholesin ja Gliddenin kirjoituskone oli ensimmäinen, jolla saattoi kirjoittaa nopeammin kuin käsin. Patentti (US 79 265) myytiin 12 000 dollarilla Densmorelle ja Yostille, jotka tekivät sopimuksen E. Remington and Sonsin kanssa, joka silloin tunnettiin ompelukoneiden valmistajana. Sopimuksen mukaan Remingtonin piti ruveta valmistamaan kaupallisesti silloin nimellä Sholes and Glidden Type-Writer tunnettua konetta. Remington aloitti ensimmäisen kirjoituskoneen valmistuksen 1. maaliskuuta 1873 Ilionissa New Yorkissa.


title: E. Remington and Sons

text: Eliphalet vanhin poika Philo Remington tuli yritykseen mukaan 1839, ja nimeksi tuli E. Remington & Son. 1845 mukaan tuli hänen toinenkin poikansa Samuel, jolloin nimeksi muutettiin pian E. Remington & Sons. Myös Remingtonin kolmas poika Eliphalet III tuli myöhemmin yritykseen osakkaaksi.


title: E. Remington and Sons

text: Tässä vaiheessa yritys keskittyi lähes täysin kiväärinpiippujen valmistukseen. Piippuihin merkittiin näkyvä leima "REMINGTON", ja ne tunnettiin laadukkaina ja kohtuuhintaisina piippuina. Monet, elleivät kaikkikin, itsenäiset asesepät Mohawk Valleyssa ostivat valmiita mutta rihlaamattomia piippuja Remington ja käyttivät niitä kootessaan asiakkaidensa tilaamia aseita. Kysynnän lisääntyessä Remingtonit lisäsivät tuotantoonsa muitakin aseenosia.


title: E. Remington and Sons

text: E. Remington and Sons myi 1886 kirjoituskoneiden valmistuksen Standard Typewriter Manufacturing Companylle. Kauppaan kuului nimen Remington käyttöoikeus. E. Remington and Sons muutti nimekseen Remington Arms.


title: E. Remington and Sons

text: Standard Typewriter otti uudeksi nimekseen 1902 Remington Typewriter Company. Yhtiö sulautui 1927 Rand Kardex Company -nimiseen yritykseen, ja niistä syntyi Remington Rand, joka jatkoi konttorikoneiden valmistusta ja josta myöhemmin tuli merkittävä tietokoneyritys, joka valmisti myös sähköparranajokoneita.


title: Haiharan kartano

text: Haiharan kartano sijaitsee Tampereella Kaukajärven etelärannalla Haiharan kaupunginosassa. Kartanon historia alkaa vuodesta 1872, kun entinen tarkk’ampujapataljoonan kapteeni Anshelm Grahn (1825–1895) osti Haiharan kylästä Keskinen-nimisen maatilan ja muutti sinne perheineen asumaan. Hän oli edellisenä vuonna vuokrannut viereisen Ylisen tilan ja vuonna 1886 hän osti vielä kolmannenkin tilan, Alasen. Yhdessä tilat muodostivat 340 hehtaarin kokoisen kartanon, johon kuului 81 hehtaaria peltoa. Grahn rakennutti myös 1873–1874 kartanon osin kaksikerroksisen hirsirunkoisen päärakennuksen, jossa oli 20 huonetta.


title: Haiharan kartano

text: Anshelm Grahnin kuoltua Haiharan kartanon omistivat 1895–1932 hänen tyttärensä Aline (1854–1925), Jenny (1856–1930) ja Naema (1858–1932), ”kolme fröökynää”, yhdessä. Heidän jälkeensä kartano siirtyi läheisen Kaukajärven kartanon omistaneen velipuolen Bertel Grahnin haltuun. Bertel Grahnin kuoltua kartano siirtyi hänen tyttärelleen Gunvor Ekroosille (1907–1982) ja tämän miehelle Torsten Ekroosille. Lapsettomat Ekroosit alkoivat vähitellen myydä kartanon maita ja vuonna 1963 he lahjoittivat kartanon päärakennuksen seitsemän hehtaarin maa-alueineen Tampereen kaupungille. He pidättivät kuitenkin rakennusten hallintaoikeuden itsellään. Haiharan kartanon entisille maille alettiin 1960-alussa rakentaa Kaukajärven lähiötä.


title: Haiharan kartano

text: Gunvor Ekroos perusti kartanon tiloihin vuonna 1966 nukkemuseon ja vuonna 1972 pukumuseon. Vuonna 1982 Gunvor Ekroosin omaisuus siirtyi Haiharan museosäätiölle. Nukke- ja pukumuseo siirtyi vuonna 1992 pois Haiharan kartanosta aluksi Hatanpään kartanoon. Nykyään Haiharan kartanossa toimii Haiharan taidekeskus.


title: Kaukajärven kartano

text: Kaukajärven kartano sijaitsi Tampereella Vehmaisissa Kaukajärven pohjoisrannalla. Kartanon perusti 1900-luvun alussa läheisen Haiharan kartanon omistajien velipuoli Bertel Grahn (1877-1940) joka osti vuosina 1902-1903 yhdeksän maatilaa Vehmaisten alueelta ja yhdisti ne 600 hehtaarin kartanoksi. Kartanon vuosina 1905-1906 rakennetun jugend-tyylisen kaksikerroksisen päärakennuksen suunnitteli arkkitehti Wivi Lönn.


title: Kaukajärven kartano

text: Grahnin kuoltua 1940 kartano oli ensin vuokrattuna ja sitten vuonna 1952 Grahnin leski Dagmar Grahn myi kartanon päärakennuksen ja suurimman osan sen maista Tampereen kaupungille. Kartanon päärakennus purettiin 1975 sen päästyä huonoon kuntoon.


title: Vilusen kartano

text: Vilusen kartano sijaitsi Kaukajärvellä Tampereen itäosassa. Kartano syntyi kun kunnallisneuvos Knut Stjernwall osti 1869 sen kantatilan. Vilusen kartanossa oli myös tiilitehdas jonka valmistamia tiiliä käytettiin Messukylän kirkon rakentamiseen.


title: Vilusen kartano

text: Stjernwallin kuoltua kartano vaihtoi omistajaa useaan otteeseen kunnes Tampereen kaupunki osti sen vuonna 1944. Kartanon rakennuksissa toimi tämän jälkeen Hatanpään sairaalan psykiatrinen osasto 1945-1965, ja vuodesta 1968 siellä on sijainnut Tampereen Sininauha ry:n asuntola ja päiväkeskus.


title: Jani Tanska

text: Jani Tanska (s. 29. heinäkuuta 1988 Anjalankoski) on suomalainen jalkapalloilija, joka edustaa Veikkausliigassa pelaavaa Ilvestä. Hän on pelipaikaltaan keskuspuolustaja.


title: Jani Tanska

text: Myllykosken Pallon kasvatti Tanska on viettänyt kolme vuotta ulkomailla Englannissa Charlton Athleticin organisaatiossa. Hän oli myös lainalla oslolaisessa Lynin joukkueessa, jonka jälkeen hän palasi takaisin Suomeen ja MyPaan.


title: Jani Tanska

text: Kauden 2008 Tanska pelasi KooTeePeessä. KooTeePee putosi suoraan kauden jälkeen Ykköseen jäätyään Veikkausliigassa Tommi Kautosen valmennuksessa viimeiseksi. Vuoden päätteeksi FF Jaro ilmoitti tehneensä Tanskan kanssa kauden 2010 loppuun asti kestävän sopimuksen. Kauden 2009 jälkeen Tanska siirtyi Vaasan Palloseuraan. Kahden VPS-kauden jälkeen Tanska on myös pelannut TPS:n, Assyriska IF:n ja FC Lahden riveissä. Yhteensä otteluita Veikkausliigassa on kertynyt yli kaksisataa. Tällä hetkellä Tanska pelaa Ilveksessä, johon hänellä on kauden 2018 loppuun ulottuva sopimus.


title: Jani Tanska

text: Tanska on myös pelannut Suomen nuorten maajoukkueissa.


title: Benelli M3

text: Benelli M3 on italialaisen Benellin suunnittelema ja valmistama pumpputoiminen tai itselataava haulikko.


title: Benelli M3

text: M3:sta on muutamia variaatioita, joista huomattavin on pienempirunkoinen M3 Super 90. Viranomaiskäyttöön valmistetaan lyhytpiippuista, taittotukkista Benelli M3T (Tactical) -mallia.


title: Horisontaalihaara

text:
Horisontaalihaara eli HB on HR-kaaviossa oleva vaakasuora alue, jossa tähtien absoluuttinen kirkkaus on likimain nolla, eli nämä tähdet näyttäisivät yhden parsekin päästä katsottuna noin 85
kertaa Aurinkoa kirkkaammilta. Horisontaalihaara on pääosin pääsarjan oikealla puolella. Horisontaalihaaran tähtien ytimessä palaa helium. Vanhojen pallomaisten tähtijoukkojen HR-kaavioissa ja väri-magnitudi-kaavioissa horisontaalihaara näkyy selvästi.
Monet horisontaalihaaran tähdet sykkivät ja ovat niin sanottuja RR Lyrae-tähtiä. Horisontaalihaara kuuluu vanhaan populaatio II:een. Horisontaalihaaraan liittyvä niin sanottu "punainen möykky", "Red clump" kuuluu nuorempaan populaatio I:een.
Pääsarjan vasemmalla puolella olevista kuumista alikääpiöistä osan lasketaan kuuluvan horisontaalihaaraan.


title: Kaarilan kartano

text: Kaarilan kartano sijaitsee Tampereen länsiosassa Vaakkolammin-Likokallion alueella, Kaarilan kaupunginosassa, lähellä Pyhäjärven rantaa.


title: Kaarilan kartano

text: Kaarilan tunnettu omistushistoria ulottuu vuoteen 1540. Ensimmäinen omistaja oli Erik vuosina 1540-43. Tuolloin Kaarila kuului Pohjois-Pirkkalan pitäjään.


title: Kaarilan kartano

text: Kartano oli vuosina 1728–1800 Gadd-suvun hallussa; vuosina 1728–1758 sen omisti kruununvouti ja nimismies Jacob Gadd ja vuosina 1758–1797 kasvitieteilijä ja kemian sekä talousopin professori Pehr Adrian Gadd (1727–1797). Pehr Adrian Gadd perusti kartanon alueelle 1700-luvun puolessavälissä kasvitieteellisen puutarhan, jossa viljeltiin sekä hyöty- että koristekasveja. Kartanon alueella on Gaddin suvun hautakappeli.


title: Kaarilan kartano

text: Gaddin suvun jälkeen Kaarilan kartanoa omistivat Thunebergit alkaen vuodesta1838. Vuonna 1963 suurin osa kartanon maista myytiin Tampereen kaupungille.


title: Kaarilan kartano

text: 1960-luvun kaupassa Tampereen kaupungille siirtyi maita muun muassa Kalkun, Ikurin, Tesomajärven, Tohlopin, Haukiluoman ja Raholan alueilta useita satoja hehtaareita, jotka tuolloin olivat pääasiassa metsä- ja peltomaata. Kauppaa luonnehdittiin tuolloin "pakkolunastuskaupaksi", sillä kauppahinta ei vastannut mailla olevan puuston arvoa. Vaihtoehtona kaupalle oli kaupungin suorittama metsä- ja peltomaiden verotus asuintontteina.


title: Kaarilan kartano

text: Kartanon pihapiirin rakennukset puistomaisine tontteineen jäivät Thunebergin suvun omistukseen. Kaarilan pirtti (1778) ja Otto Albert Thunebergin rakennuttama ns. vanha päärakennus (1887) ovat yhä Thuneberg / Tuurna suvun jäsenten omistuksessa.


title: Kaarilan kartano

text: Jo aikaisemmin olivat Thunebergit lahjoittaneet Kaarilan kartanon maita asuinkäyttöön muun muassa Ansionkallion ja Pispalan alueilta.


title: Kaarilan kartano

text: Kunnallisneuvos Otto Albert Thuneberg kehitti vahvasti kartanon tuotantoa. Maanviljelyksen lisäksi tilalla tuotettiin maitoa tamperelaisten kulutusta tyydyttämään. Lisäksi kartanon kauppapuutarhan lukuisille tuotteille oli kasvavassa kaupungissa kysyntää. Myös hevosjalostus ja ravivalmennus olivat Kaarilassa jokapäiväistä toimintaa.


title: Ensimmäinen Mithridateen sota

text: Ensimmäinen Mithridateen sota käytiin vuosina 89 eaa. – 85 eaa. Rooman tasavallan ja Pontoksen kuningaskunnan välillä. Se alkoi, kun Pontoksen kuningas Mithridates VI alkoi laajentaa valtakuntaansa Mustanmeren rannikoille ja Vähään-Aasiaan. Tästä alkoi Pontoksen ja muiden Vähän-Aasian kuningaskuntien välillä vuosia kestänyt valtataistelu, johon roomalaisetkin sekaantuivat. Lopulta Pontoksen ja Rooman välit yltyivät täysimittaiseksi sodaksi vuonna 89 eaa. Mithridateen joukot kukistivat nopeasti roomalaisten ja heidän liittolaistensa armeijat ja valtasivat Vähän-Aasian melkein kokonaan muutamia kaupunkeja lukuun ottamatta. Tämän jälkeen Mithridates hyökkäsi Kreikkaan Ateenassa sijaitsevien roomalaisvastaisten ihmisten avunpyynnöstä. Rooman konsuli Lucius Cornelius Sulla valloitti kuitenkin Ateenan ja voitti Mithridateen armeijan Khaironeiassa ja Orkhonemoksessa. Mithridates joutui perääntymään takaisin Vähään-Aasiaan, jossa Gaius Flavius Fimbrian komentama armeija löi hänet uudestaan. Viimein kesällä 85 eaa. Sulla solmi rauhansopimuksen Mithridateen kanssa Dardanoksessa. Sopimuksen mukaan Mithridates joutui luopumaan Vähän-Aasian valloituksistaan sekä maksamaan 20 000 talenttia korvauksia. Rooman ja Pontoksen konflikti jatkui toisessa Mithridateen sodassa vuosina 83 – 82 eaa.


title: Ensimmäinen Mithridateen sota

text: Vähän-Aasian itäosassa ja Mustanmeren rannalla sijainnut Pontoksen kuningaskunta oli perustettu 200-luvun eaa. alussa. Pontoksen kuninkaat olivat jo kauan haaveilleet valtakuntansa laajentamisesta koko Vähän-Aasian niemimaalle. Vasta vuonna 120 eaa. valtaan noussut Mithridates VI Suuri laajensi kuningaskuntaansa ympäri Mustanmeren rantoja. Vuoteen 107 eaa. mennessä Mithridateen kuningaskunta ulottui nykyisen Krimin alueella sijainneen Bosporin kuningaskunnan alueelle, kun Bosporin entinen kuningas Pairisades V testamenttasi kuningaskuntansa Pontokselle kiitokseksi skyyttejä vastaan käydystä sodasta.


title: Ensimmäinen Mithridateen sota

text: Vähän-Armenian ja Kolkhiksen valloituksen jälkeen Mithridates käänsi katseensa länteen, missä sijaitsivat Galatia, Paflagonia, Bithynian kuningaskunta ja roomalainen Asian provinssi. Vallanperimyskiistojen kourissa kamppailevat Galatia ja Paflagonia eivät pystyneet juurikaan puolustautumaan Pontosta vastaan, joten Mithridates valloitti pian Galatian ja jakoi Paflagonian Bithynian kuninkaan Nikomedes III:n kanssa. Tämän jälkeen vuonna 102 eaa. Nikomedes hyökkäsi Kappadokiaan miehittäen sen. Mithridates ei kuitenkaan hyväksynyt tätä ja hyökkäsi Kappadokiaan ajaen Nikomedeen joukot pois. Tästä seurasi vuosia kestänyt vallanperimystaistelu Nikomedeen ja Mithridateen välillä. Lopulta vuonna 97 eaa. Rooman senaatti määräsi molemmat kuninkaat vetämään joukkonsa pois Kappadokiasta ja Paflagoniasta. Mithridates ja Nikomedes tottelivat ja roomalaiset nostivat Lucius Cornelius Sullan johdolla Ariobarzaneksen Kappadokian kuninkaaksi vuonna 95 eaa.


title: Ensimmäinen Mithridateen sota

text: Tämän jälkeen Mithridates solmi Armenian kuninkaan Tigranes I:n kanssa liittolaissopimuksen, jolloin Tigranes otti vaimokseen Mithridateen tyttären Kleopatran. Vuonna 94 eaa. Bithynian kuningas Nikomedes kuoli ja Mithridates pystyi liittämään Bithynian kuningaskuntaansa. Laillinen perijä Nikomedes IV karkotettiin ja Mithridates asetti Bithynian valtaan Nikomedeen velipuolen Sokrates Khrestoksen, joka oli kuitenkin pelkkä nukkehallitsija. Samaan aikaan Armenian Tigranes hyökkäsi Kappadokiaan ja valloitti sen. Rooman senaatti ei hyväksynyt tätä, ja se lähettikin vuonna 90 eaa. Manius Aquilliuksen Vähään-Aasiaan palauttamaan Nikomedeen ja Ariobarzaneksen valtaan.


title: Ensimmäinen Mithridateen sota

text: Mithridates perääntyi Bithyniasta Rooman vaatimuksesta. Hän antoi jopa teloittaa oman nukkehallitsijansa Sokrateen. Tigranes perääntyi myös Kappadokiasta, kun Aquillius ja hänen kollegansa hyökkäsivät Asian provinssin joukoista kootun armeijan kanssa. Ajettuaan viholliset pois Bithyniasta ja Kappadokiasta roomalaiset alkoivat vaatia takaisin sodan aiheuttamia kuluja ja entisten lainojen takaisin maksua. Nikomedeksellä ja Ariobarzaneksellä ei kuitenkaan ollut varaa maksaa roomalaisten vaatimia summia. Roomalainen toimikunta määräsi nyt liittolaisensa hyökkäämään Pontoksen ja Armenian kimppuun saadakseen vaaditun summan kokoon. Ariobarzanes kieltäytyi, koska tiesi maansa olevan liian heikko. Nikomedes hyökkäsi vastahakoisesti Pontoksen kimppuun. Hänen joukkonsa tunkeutuivat aina Amastrikseen asti. Nikomedes antoi myös sulkea Bosporinsalmen pontoslaiselle kauppaliikenteelle.


title: Ensimmäinen Mithridateen sota

text: Roomalaisten vaatimukset liittolaisiaan kohtaa osoittautuivat kohtalokkaiksi. Roomalaiset luulivat, että Mithridates pelkäsi Rooman valtaa, olihan hän jo kahdenkymmenen vuoden ajan välttänyt konfliktia Rooman kanssa. Tämä oli kuitenkin viimeinen kerta, kun Mithridates perääntyi Rooman vaatimusten edessä. Mithridates lähetti neuvottelijansa Pelopidaan roomalaisen luokse valittamaan Nikomedeksen hyökkäyksestä. Mithridates lähetti poikansa Ariaratheen Kappadokiaan sen jälkeen, kun roomalaiset tyrmäsivät Mithridateen valitukset. Ariaratheen ajettua Ariobarzaneksen Kappadokiasta Pelopidas saapui taas roomalaisten luokse. Pelopidas luetteli roomalaisille kaikki Pontoksen alueet ja liittolaiset. Hän vihjasi myös, että Rooman omat alueet Asia, Akhaia ja Africa saattaisivat olla vaarassa. Aquillius ja hänen kumppaninsa tulkitsivat tämä sodanjulistukseksi. Ensimmäinen Mithridateen sota oli näin alkanut vuonna 89 eaa. ilman että Rooman kansa tai senaatti oli sen hyväksynyt.


title: Ensimmäinen Mithridateen sota

text: Aquillius kokosi armeijan bithynialaisista ja maanpaossa elävistä kappadokialaisista, paflagonialaisista ja galatialaisista. Asian provinssin maaherra Gaius Cassiuksella oli omia joukkoja. Quintus Oppiuksella, joka ehkä oli vuoden 98 eaa. preetori, oli myös armeija, joka koostui liittolaisista Lykaoniassa. Kunkin roomalaisten armeijan vahvuus kerrottiin olleen 40 000 miestä. Näistä vain pieni osa oli Rooman kansalaisia. Nikomedeellä oli puolestaan 50 000 sotilasta jalkaväkeä ja 6 000 ratsumiestä. Roomalaiset ja heidän liittolaisensa asettuivat puolustusasemiin Pontoksesta Asiaan ja Bithyniaan johtavien neljän tien suunnalle. Aquillius vartioi Bithynian vastaista rajaa, Nikomedes puolestaan oli joukkoineen itäisessä Paflagoniassa. Cassius vartioi Pontoksen ja Galatian välistä rajaa ja Oppius Kappadokian vastaista rajaa.


title: Ensimmäinen Mithridateen sota

text: Mithridates oli valmistautunut sotaan huolellisesti. Hänellä sanottiin olleen 200–300 000 jalkaväkeä ja 40 000 ratsuväkeä. Lisäksi hänen armeijaansa kuului 130 sirppiasein varustettua viikatevaunua. Mithridateen laivasto oli noin 300–400 laivaa. Tosin luvut ovat epäilemättä liioiteltuja.


title: Ensimmäinen Mithridateen sota

text: Nikomedes teki sodan ensimmäisen siirron: hän hyökkäsi Paflagonian läpi läntiseen Pontokseen. Mithridateen kenraalit Arkhelaos ja Neoptolemos kukistivat kuitenkin hyökkääjät. Viikatevaunut aiheuttivat paniikkia Nikomedeen jalkaväen keskuudessa. Nikomedeen leiri vallattiin, ja hän pakeni roomalaisten luokse. Voiton jälkeen Mithridates käyttäytyi jalomielisesti ja antoi vankien palata kotiinsa. Mithridateen oli helppo toimia näin, koska hän oli kerta heitolla kukistanut suurimman häntä vastaan lähetetyn armeijan. Mithridateen armeija jatkoi täältä matkaansa Bithyniaan, jossa Aquillius odotti 40 000 miehen kanssa. Seuranneessa taistelussa Mithridateen armeija oli jälleen voittoisa ja kerrotaan, että roomalaiset menettivät neljäsosan armeijastaan. Mithridates vapautti 300 vangiksi jäänyttä kreikkalaista. Aquillius puolestaan pakeni Pergamoniin, Asian provinssin pääkaupunkiin. Myös Cassiuksen armeija perääntyi Asian provinssiin, Fryygiassa sijaitsevaan Leontonkefalain linnoitukseen. Nikomedes saapui myös Cassiuksen luokse. Nikomedes ja Cassius yrittivät kouluttaa heikosti koulutettuja joukkojaan, mutta antoivat lopulta periksi ja perääntyivät vieläkin taaemmas. Cassius ei ilmeisesti luottanut armeijaansa kykyyn taistella. Hän perääntyi joukkoineen Aigeianmeren rannikolle ja matkusti tämän jälkeen Rodokselle. Myös roomalaisten laivasto perääntyi ja jätti Bosporinsalmen avonaiseksi Mithridateen laivastolle.


title: Ensimmäinen Mithridateen sota

text: Mithridates johti nyt itse armeijansa Bithyniaan ja valtasi sieltä käsin Fryygian, Mysian ja muut läheiset Roomalle kuuluneet alueet. Mithridates lähetti upseerinsa ottamaan vastaan Lykian, Pamfylian ja Joonian antautumisen. Valloitus tapahtui melko nopeasti. Vain Kaariassa Mithridateen joukot kohtasivat jonkinlaista vastarintaa. Oppius oli perääntynyt Laodikeian kaupunkiin. Mithridates hyökkäsi kaupunkia vastaan, mutta lupasi sen asukkaille armahduksen, jos he luovuttaisivat Oppiuksen hänelle. Laodikealaiset suostuivat ja vangitsivat Oppiuksen. Mithridates piti Oppiusta jonkin aikaa mukanaan vankina, mutta päästi tämän pian vapaaksi. Aquillius yritti puolestaan paeta Lesboksen saarelle, mutta saaren asukkaat luovuttivat hänet Mithridateelle, joka antoi aluksi sitoa hänet aasiin ja antoi julkisesti pilkata häntä. Lopulta Aquillius vietiin Pergamoniin, jossa hänet teloitettiin kaatamalla sulatettua kultaa hänen kurkkuunsa.


title: Ensimmäinen Mithridateen sota

text: Mithridateen Vähän-Aasian kampanja oli ollut täydellinen menestys. Syksyyn 89 eaa. mennessä kaikki neljä armeijaa, jotka olivat olleet häntä vastassa, olivat joko kukistuneet tai paenneet, ja koko Vähä-Aasia oli nyt Mithridateen hallussa muutamia roomalaisille uskollisia kaupunkeja lukuun ottamatta. Useat kaupungit ottivat kuitenkin Mithridateen mielihyvin vastaan. Hänen propagandansa oli purrut hyvin Vähän-Aasian kreikkalaisiin, erityisesti köyhempiin kansalaisiin, jotka eivät olleet tyytyväisiä roomalaishallintoon. Mithridates esiintyi uutena Aleksanteri Suurena ja Dionysos-jumalan seuraajana. Hän käytti tukikohtinaan samoja paikkoja, missä Aleksanterinkin kerrottiin olleen leiriytyneen ja pukeutui kertomusten mukaan Aleksanterin käyttämään viittaan.


title: Ensimmäinen Mithridateen sota

text: Erityisen suosittu hän oli niissä kaupungeissa, jotka olivat joutuneet maksamaan veroa Roomalla tai jotka olivat velkaantuneet roomalaisille. Kasvattaakseen suosiotaan Mithridates ilmoitti, ettei näillä alueilla tarvitsisi maksaa veroja seuraavan viiden vuoden ajan. Hän antoi myös anteeksi kaikki lainat, niin valtioiden kun yksityistenkin. Mithridates saattoi käyttäytyä näin anteliaasti, koska hänellä oli kaikki rikkaan Bithynian varat. Mithridates nimitti myös satraappeja hallinnoimaan valtaamiaan alueitaan.


title: Ensimmäinen Mithridateen sota

text: Häntä juhlittiin Aasian suojelijana ja uuden aikakauden alullepanijana. Mithridates otti myös itselleen hellenistisen lisänimen "Suuri" ("megas") ja iranilaisen arvonimen "kuninkaiden kuningas" ("basileus basileon"). Parthian kuningas Mithridates II, jonka titteleihin kuninkaiden kuningas kuului, oli juuri sattumalta kuollut.


title: Ensimmäinen Mithridateen sota

text: Vuoden 88 eaa. alulla tapahtui kuitenkin Mithridateen hallituskauden tunnetuin hirmuteko. Mithridates kirjoitti salaisen kirjeen satraapeilleen ja muille alaisilleen, jossa hän määräsi Aasiassa asuneet roomalaiset ja italialaiset teloitettavaksi. Roomalaisten orjat luvattiin vapauttaa, jos he tappaisivat omistajansa tai ilmiantaisivat heidät. Monissa kreikkalaisissa kaupungeissa iloittiin tästä määräyksestä. Yhteensä roomalaisia ja italialaisia teloitettiin ehkä 80 000 (joidenkin lähteiden mukaan 150 000). Teloitukset olivat varmasti laskelmoitu vastaus Rooman sodanjulistukselle.


title: Ensimmäinen Mithridateen sota

text: Vastarintaakin esiintyi. Mithridates antoi kenraaleilleen tehtäväksi kukistaa häntä vielä vastustavat kaupungit. Magnesian lähellä käytiin taistelu, jossa Arkhelaios haavoittui. Kaariassa, Lykiassa ja Pamfyliassa oli vielä kaupunkeja jotka kannattivat Roomaa. Myös Kosin saari pysyi Rooman puolella ja otti vastaan Mithridatesta pakenevia roomalaisia. Mithridates valtasi kuitenkin pian saaren ja sai samalla vangiksi egyptiläisen prinssin ja suuren rahasaaliin, johon ehkä kuului 800 talenttia, jonka juutalaiset olivat keränneet Jerusalemin temppeliä varten.


title: Ensimmäinen Mithridateen sota

text: Tärkeimpiä kaupunkeja, joka vielä vastusti Mithridatesta, oli Rodos. Mithridates yritti vallata kaupungin vuoden 88 eaa. lopulla, mutta epäonnistui. Myös Pataran kaupungin piiritys Lyykiassa epäonnistui. Epäonnistuneet piiritykset himmensivät jonkin verran Mithridateen mainetta.


title: Ensimmäinen Mithridateen sota

text: Noin vuoden 89 eaa. syksyllä Rooman saapui tieto Mithridateen hyökkäyksestä Vähään-Aasiaan. Rooman senaatti julisti sodan Mithridateelle. Rooman reaktio kuitenkin myöhästyi, koska liittolaissota oli vielä käynnissä Italiassa. Lopulta senaatti nimitti vuonna 88 eaa. konsuli Lucius Cornelius Sullan Mithridatesta vastaan suunnatun sotaretken komentoon. Sulla ei kuitenkaan vielä aikonut marssia Mithridatesta vastaan ennen kuin Rooman itaalisten liittolaisten kapina Italiassa olisi kokonaan tukahdettu. Lisäksi senaatti ei pitänyt Mithridatesta vakavasti otettavana vaihtoehtona ja keskittyi ennemmin liittolaissodan päättämiseen. Yksi viimeisimmistä vastarintapesäkkeistä oli Nolan kaupunki. Gaius Marius kuitenkin taivutteli tribuuni Publius Sulpicius Rufuksen kanssa senaatin nimittämään itsensä komentoon syrjäyttäen Sullan, joka raivostui ja lähti marssimaan kohti Roomaa 30 000 miehen kanssa. Mariuksen kannattajat lyötiin taistelussa, ja hän itse joutui pakenemaan Afrikkaan. Sulla sai Rooman hallintaansa ja julisti Mariuksen valtionviholliseksi sekä alkoi puhdistamaan kaupunkia Mariuksen kannattajista. Nämä viivästyttivät Rooman vastausta Mithridateella, ja Sulla pääsi lähtemään Italiasta vasta vuonna 87 eaa., jolloin Mithridateen armeijat olivat jo hyökänneet Kreikkaan.


title: Ensimmäinen Mithridateen sota

text: Vähän-Aasian valloituksen jälkeen Mithridateen mielessä häämötti Kreikan ja Makedonian valtaus. Oli parempi hyökätä Eurooppaan ennen kuin roomalaiset saivat koottua uuden armeijan. Roomalainen maaherra Gaius Sentiuksella oli pari legioonaa Makedoniassa, mutta hänen huomionsa oli kääntynyt kapinoivia traakialaisia heimoja vastaan. Aigianmeri oli Mithridateen hallinnassa, ja hänellä oli suuri armeija. Mithridates tarvitsi ainoastaan sopivan tekosyyn hyökätä Kreikkaan. Sopivan syyn hän sai, kun Ateenan roomalaisvastainen faktio pyysi häneltä apua.


title: Ensimmäinen Mithridateen sota

text: Mithridates tuki roomalaisvastaista Aristonia, joka valitutti itsensä strategokseksi ja nimitti itse muut virkamiehet ja arkontit. Joitain Aristonia vastustaneita henkilöitä teloitettiin, ja Akatemian johtaja Filon Larissalainen pakeni Roomaan. Mithridateen kenraali Arkhelaios valtasi Deloksen saaren ja luovutti sen Ateenalle. Pian myös akhaialaiset, Sparta ja boiotialaiset (Thespiaita lukuun ottamatta) liittoutuivat Mithridateen kanssa. Gaius Sentiuksen legaatin Bruttius Suran johtamat roomalaiset ja heidän liittolaisensa tekivät kuitenkin kiivasta vastarintaa. Sullan armeija pääsi Kreikkaan vuoden 87 eaa. keväällä. Sulla aloitti Ateenan ja Pireuksen piirityksen. Mithridates lähetti Pireukseen lisää joukkoja, mutta piiritys jatkui. Mithridates päätti kukistaa roomalaiset maalla ja lähetti poikansa Arkathiaan johtaman armeijan Makedonian kautta Kreikkaan. Makedonian roomalainen varuskunta kukistui helposti, ja vuoden 86 eaa. keväällä pontoslainen armeija suuntasi sieltä matkansa Kreikkaan. Samalla Sulla sai Ateenan vallattua ja antoi teloittaa Aristonin. Sulla hyökkäsi myös Pireusta vastaan ja pakotti Arkehelaioksen jättämään kaupungin. Arkathias kuoli yllättäen, ja Arkhelaios otti tämän armeijan komentoonsa. Khaironeian ja Orkhomenoksen lähellä käydyissä taisteluissa pontoslaiset kärsivät tappion.


title: Ensimmäinen Mithridateen sota

text: Khaironeian tappion jälkeen mielialat Aasiassa alkoivat kääntyä Mithridatesta vastaan. Mithridates oli jo aikaisemmin epäillyt galatialaisten uskollisuutta ja antanut tuoda 60 galatialaista ylimystä panttivangiksi Pergamoniin. Mithridates päätti teloittaa galatialaiset, mutta kolme heistä pääsi pakenemaan. Mithridates oli myös alkanut epäillä Khioksen kaupungin asukkaiden lojaalisuutta. Hän määräsi Khioksen ylimysten lapset otettavaksi panttivangeiksi ja pakotti asukkaat maksamaan 2000 talentin sakon. Khioslaiset keräsivät vaaditun summan muun muassa temppeliensä aarteista. Mithridates väitti heidän maksaneen liian vähän ja pakkosiirsi koko kaupungin väestön Mustanmeren alueelle. Tämä oli selvä esimerkki, mitä tapahtuisi kaikille, jotka vastustaisivat Mithridatesta. Efesoslaiset nousivat tämän jälkeen kapinaan Mithridatesta vastaan. Muita joonialaisia kaupunkeja seurasi Efesoksen perässä. Mithridates lähetti armeijan kukistamaan kapinalliset. Mithridates julisti kaikki hänelle vielä uskolliset kaupungit vapaiksi ja antoi anteeksi näiden kaupunkien velat. Lesboksessa ja Smyrnassa paljastui salaliittoja, joiden jäsenet Mithridates määräsi kidutettavaksi ja lopulta teloitettavaksi. Myös Pergamonista paljastui 80 henkilöä käsittänyt salaliitto. Loppujen lopuksi 1600 roomalaismielistä sai surmansa Mithridateen puhdistuksissa.


title: Ensimmäinen Mithridateen sota

text: Joskus vuoden 86 eaa. lopulla tai vuoden 85 eaa. alussa Kos ja Knidos luopuivat myös Mithridateesta, kun Lucullus saapui paikalle laivaston kanssa. Rodoslaisten ja Luculluksen laivastot uhkasivat Mithridateen Aigeianmeren herruutta. Yhdessä he ajoivat Mithridateen kannattajat Kolofonista ja Khiokselta. Roomalainen sotapäällikkö Gaius Flavius Fimbrian johtama armeija valtasi ja ryösti Nikomedian ja Kyzikoksen. Fimbria kukisti myös Mithridateen joukot perusteellisesti useaan otteeseen. Mithridates itse joutui pakenemaan Pergamonista Pitanen kaupunkiin Aioliksessa. Lucullus oli laivastonsa kanssa kaupungin edustalla, mutta ei halunnut auttaa Sullan vastustajaa. Mithridates pääsi näin pakenemaan meritse. Fimbria marssi tämän jälkeen ympäri Vähää-Aasiaa ja antoi tuhota niiden kaupunkien alueita, jotka eivät antautuneet hänelle.


title: Ensimmäinen Mithridateen sota

text: Mithridates oli täpärän pelastautumisensa jälkeen valmis rauhaan. Mithridates lähetti Arkhelaioksen Sullan luokse neuvottelemaan. Sulla ja Mithridates tapasivat lopulta Dardanoksessa vuonna 85 eaa. Rauhansopimuksen mukaan Mithridates maksoi 2000 talenttia korvauksia. Hän joutui myös luopumaan osasta Paflagoniasta. Bithynian ja Kappadokian kuninkaat saivat kuningaskuntansa takaisin. Mithridates sai pitää Pontoksen ja Mustanmeren valtakuntansa. Rauhanehdot olivat Mithridateelle suotuisat, koska Sullalla oli suurempia ongelmia lännessä. Hänen vastustajansa Marius oli päässyt valtaan Roomassa. Fimbrian maaseutua ryöstelleet joukot antautuivat, kun Sullan armeija lähestyi heitä. Fimbria teki itsemurhan joukkojensa jätettyä hänet. Sulla palkitsi Mithridatesta vastustaneita kaupunkeja, kuten Rodosta ja Khiosta, sekä julisti nämä "Rooman kansa ystäviksi". Muut kaupungit maksaa korvauksia, ja Sulla asetti niihin varuskuntia. Mithridateen vapauttamat orjat määrättiin palaamaan omistajiensa luokse. Kaupungit, jotka vastustivat Sullaa, rankaistiin ankarasti. Kaupungin muureja purettiin ja asukkaita myytiin orjuuteen. Sulla määräsi myös 20 000 talentin pakkoveron maksettavaksi.


title: Ensimmäinen Mithridateen sota

text: Roomassa monet eivät pitäneet rauhansopimuksen ehtoja tarpeeksi ankarina. Toisaalta oli käynyt selväksi, ettei Mithridateen armeijasta ollut vastusta Rooman legioonille. Jopa Fimbrian kuriton armeija oli kukistanut Mithridateen armeijan. Sulla jätti Aasiaan Lucius Licinius Murenan ja kaksi legioonaa. Parin vuoden sisällä Murena väitti, että Mithridates suunnitteli uutta sotaa. Ensimmäisen Mithridateen sodan jälkeen Mithridateen valtakunnassa puhkesi useita kapinoita. Mithridates aloitti tämän takia sotilaiden värväämisen. Murena uskoi Mithridateen aikovan aloittaa uuden sodan Roomaa vastaan ja hyökkäsi Pontoksen kimppuun. Toisessa Mithridateen sodassa Mithridates kukisti aluksi Murenan joukota, mutta Sulla - joka oli noussut Rooman yksinvaltijaksi - määräsi Mithridateen lopettamaan sotatoimet. Mithridates oli kukistanut Murenan joukot ja palauttanut maineensa. Vuosian 83 eaa.–80 eaa. Mithridates kukisti kapinoita Mustanmeren alueella.


title: Berndt Höök

text: Bror Berndt Höök (15. elokuuta 1834 Tammisaari – 21. kesäkuuta 1901 Kuopio) oli suomalainen kanavainsinööri, joka tunnettiin myös karhunkaatajana.


title: Berndt Höök

text: Höökin vanhemmat olivat tullilaitoksen luutnantti Erik Höök (1792–1848) ja Ulrika Charlotta Sofia Aminoff (1806–1885). Hän kävi Haminan kadettikoulun 1856 ja palveli sitten arkkiherttua Franz Karlin krenatöörirykmentissä 1856–1858 ja Hämeenlinnan tarkk'ampujapataljoonassa 1858–1863. Hänet ylennettiin luutnantiksi 1859 ja kapteeniksi 1870.


title: Berndt Höök

text: Höök opiskeli myös insinööriksi ja oli Tie- ja vesirakennuskunnan palveluksessa vuosina 1863–1898. Hän johti kanavainsinöörinä Konnuksen kanavan rakentamista 1867–1868, Taipaleen kanavan rakentamista 1868–1870, Ahkiolahden kanavan rakentamista 1873–1874 ja Pielisjoen kanavien rakentamista 1874–1879. Höök toimi Pielisjoen kanavien kaitsijana 1879–1889 ja sen jälkeen piiri-insinöörinä Päijänteen alueella 1889–1891 ja Kuopiossa 1891–1898.


title: Berndt Höök

text: Höök kaatoi elämänsä aikana 134 täyskasvuista karhua, joista suurin painoi noin 300 kiloa. Tätä enemmän karhuja tiedetään Suomessa kaataneen vain Martti Kitusen, 193 aikuista karhua. Höök metsästi karhuja etupäässä Itä-Suomessa sekä Venäjän Karjalan puolella Ilomantsin takaisissa erämaissa. Höök käytti karhujen ampumiseen lyhyellä matkalla tehokasta kaksipiippuista haulikkoa, jonka toinen piippu oli sileä ja toinen rihlattu. Hän naulasi haulikon tukkiin hopeanaulan jokaisen karhunkaadon jälkeen niin, että niistä muodostui vähitellen tähtikuvio. Muina aseina Höök käytti Lancaster-mallista luodikkoa ja keihästä.


title: Berndt Höök

text: Höök oli vuodesta 1862 lähtien naimisissa serkkunsa, Vaasan hovioikeuden presidentin Selim Ekbomin tyttären Hedvig Augusta Ekbomin kanssa. Berndt Höökin veli Fridolf Höök johdatti suomalaisen siirtokunnan Amurinmaahan. Toinen veli insinöörieversti Alexander Alfred Höök palveli 35 vuotta Venäjän laivastossa.


title: Sgraffito

text:
Sgraffito (, ), myös graffito
tarkoittaa saven tai laastin pintaan tehtävää raaputuskuviointia. Kuviot syntyvät piirtämällä tai kaivertamalla pintavärin alla olevaa eriväristä kerrosta esiin.


title: Sgraffito

text: Sgraffitolla voidaan kuvioida muun muassa rakennusten seiniä, jolloin pinta pohjamaalataan esimerkiksi mustalla tai ruskealla värillä. Päälle maalataan vaalea väri ja kuviot raaputetaan esiin. Sgraffito voi tarkoittaa myös terävällä esineellä muuhun pintaan raaputettua kirjoitusta tai piirrosta.


title: Sgraffito

text: Sgraffitoa käytetään myös maalauksessa yleisemmin. Tuolloin alempaa värikerrosta kaavitaan tai raaputetaan esiin samaan tapaan.


title: Wo der Südwind weht

text: Wo der Südwind weht (Holiday Dreams mit Audrey Landers) on yhdysvaltalaisen Audrey Landersin studioalbumi vuodelta 1984. Duurivoittoisella levyllä on kuusitoista sävelmää.


title: Wo der Südwind weht

text: "Wo der Südwind weht" julkaistiin vinyylilevynä (33 rpm) ja CD-levynä. Albumilla on muun muassa Landersin tulkinnat kuubalaisesta klassikkosävelmästä "Guantanamera" ("tyttö Guantánamosta") sekä Scott McKenzien vuoden 1967 hitistä "San Francisco". Albumilla on myös versio haitilaisesta kansansävelmästä "Haiti Chérie". "Mi Amor" on Landersin ja espanjalaisen Camilo Seston duetto. Levyn päätöskappale "Manuel Goodbye" lienee Landersin kansainvälisesti tunnetuin kappale. Raul Reiman teki siitä suomenkielisen version "Tavataanko taas" tulkitsijana Eini. Audrey Landers on mukana sanoittajana useissa levyn kappaleissa. Albumin sävelmiä tallennettiin sekä Berliinissä (Hansa Studios, The Hall At The Wall), Los Angelesissa (Image Recording Studios) että Münchenissä (Paradise Studio). CD:n kansivihko on yksiaukeamainen.


title: Wo der Südwind weht

text: Levyn teemana on nimensä mukaisesti lomaunelmointi. Sanoituksissa liikutaan Yhdysvaltain ja Karibian alueen suurkaupungeissa ja saarilla. Avausraidalla "Honeymoon in Trinidad" haaveillaan kuherruskuukaudesta Trinidadin aurinkoisilla hiekkarannoilla. "On the Beach of Montego Bay", "Playa Blanca" ja "Hideaway Havana" jatkavat samalla aurinkorantalinjalla. "Santo Domingo" kertoo kolmesta kaveruksesta, Alfredosta, Fernandosta ja Josésta, jotka työskentelevät kahvilassa jossain Espanjan rannikkolla. He haaveilevat muuttavansa Santo Domingoon ja lopulta toteuttavat ideansa. "Little River" poikkeaa linjasta; se kertoo surullisen tarinan jokeen hukkuneesta pikkupojasta, jota pikkutyttö turhaan yritti pelastaa.


title: Wo der Südwind weht

text:
Saksalainen iskelmälaulaja Andrea Jürgens lauloi niin ikään 1984 julkaistulla levyllään "Weil wir uns lieben" saksankieliset versiot sävelmistä "Guantanamera", "Santo Domingo", "Mi Amor", "Farewell" ja "Chinatown Is in New York" ("Chinatown ist in New York"). Jürgens on myös levyttänyt omat versionsa lauluista "Honeymoon in Trinidad" ("Guten Morgen Sonnenschein"), "Playa Blanca", "Midnight Magic" ("Puerto Rico") ja "Manuel Goodbye".
Lisäksi "Hideaway Havana" julkaistiin singlen "Jim, Jeff & Johnny" b-puolena vuonna 1985.


title: Aija Puurtinen

text: Aija Tuulia Puurtinen (s. 1959 Juva) on suomalainen muusikko, joka on tullut tunnetuksi Honey B and the T-Bones -yhtyeen laulaja-basistina. Yhtyeen kitaristi Esa Kuloniemi on Puurtisen aviomies.


title: Aija Puurtinen

text: Puurtinen on levyttänyt myös omalla nimellään sooloartistina. Hän on myös antanut äänen KLF-yhtyeen luomalle fiktiiviselle Kristina Bruuk -nimiselle hahmolle. Puurtinen on myös keikkaillut Aija Puurtinen ja Outo Voima -kokoonpanolla Aija Puurtinen (laulu), Jouko Kyhälä (huuliharppu, harmoni, melodika), Jaakko Lukkarinen (rummut ja perkussiot), Pekka Lehti (kontrabasso) ja Hanna Shemeikka (taustalaulu) sekä vieraillut laulajana muun muassa UMO:ssa. Puurtinen on säveltänyt musiikkia myös nykymusiikkiyhtye Zagros Ensemblelle sekä sopraano Piia Komsille.


title: Aija Puurtinen

text: Puurtinen on valmistunut Sibelius-Akatemiasta musiikin maisteriksi vuonna 1991 ja musiikin tohtoriksi 2010. Taiteellinen tohtorintutkinto, jonka kirjallisen työn otsikko oli "Circulus cantoris – Circuitio musicae (Laulajan ympyrä – musiikin kiertokulku)," tarkastettiin 13. helmikuuta 2010, ja se on ensimmäinen pop-musiikin alalla. Hän on toiminut opettajana muun muassa Sibelius-Akatemiassa, Joensuun konservatoriossa, Svenska Teaternissa, Teatterikorkeakoulussa ja Helsingin Pop & Jazz Konservatoriossa.


title: Aija Puurtinen

text: Puurtinen on Honey B and the T -Bones-yhtyeen tuotannon sekä soolotuotannon lisäksi vieraillut useampien artistien levyillä.


title: Aija Puurtinen

text: Puurtinen on säveltänyt myös muun muassa tanssiesityksille sekä muille artisteille.


title: Baarituoli

text: Baarituoli eli baarijakkara on baarin tai baarikeittiön korkeajalkainen tuoli. Jakkaroiden tavoin niissä ei ole usein selkänojaa. Myös yökerhoissa ja diskoissa on baarituoleja. Monet muotoilijat ovat suunnitelleet design-baarituoleja.


title: Baarituoli

text: Baarituolien käyttö suomalaisten anniskelupaikkojen baaritiskeillä sallittiin olympiavuonna 1952.


title: Meripihkahuone

text: Meripihkahuone (, ) oli Preussin kuningas Fredrik Vilhelm I:n vuonna 1716 Venäjän tsaarille Pietari Suurelle antama lahja. Huoneen oli rakennuttanut Fredrik Vilhelm I:n isä, Fredrik I. Se oli huone, jonka seinät ja useat kalusteet oli koristeltu tuhansilla meripihkaupotuksilla sekä kultauksella.


title: Meripihkahuone

text: Meripihkahuonetta oli rakennettu Berliinissä vuodesta 1701 kuvanveistäjä Andreas Schlüterin piirrosten pohjalta ja tanskalaisen meripihkasepän Gottfried Wolframin johdolla, mutta sitä ei saatu koottua vuosikymmeniin. Se pystytettiin lopulta vuonna 1755 italialaisilla kivimosaiikeilla täydennettynä Katariinan palatsiin, Tsarskoje Seloon lähelle Pietaria, jossa siitä tuli suosittu nähtävyys. Myöhemmin siitä käytettiin jopa nimitystä ”maailman kahdeksas ihme” (ks. maailman seitsemän ihmettä).


title: Meripihkahuone

text: Toisen maailmansodan aikana syksyllä 1941 palatsin vallanneet saksalaiset ryöstivät meripihkahuoneen, ja tiettävästi siirsivät sen Königsbergin linnaan Itä-Preussiin. Sodan lopussa huone katosi. Venäjällä kadonneesta meripihkahuoneesta on tullut kaikkien saksalaisten sodassa ryöstämien kalleuksien ja taideaarteiden symboli.


title: Meripihkahuone

text: Pieniä osia huoneesta on myöhemmin löydetty, mutta muuten sen kohtalo on tuntematon. Siitä on kehitetty useita vaihtoehtoisia teorioita ja vuosikymmenten kuluessa lukuisat aarteenmetsästäjät ja viralliset tutkimusryhmät ovat tuloksetta etsineet mahdollisia kätköpaikkoja, joihin saksalaiset olisivat voineet evakuoida huoneen sodan lopussa.


title: Meripihkahuone

text: Yksi neljästä huoneeseen liittyneestä kivimosaiikista löydettiin 1990-luvulla Saksasta, sillä mosaiikin omaan laskuunsa varastanut saksalainen sotilas oli säilyttänyt sitä vuosikymmeniä kotonaan. 2000-luvun alussa Katariinan palatsiin rakennettiin meripihkahuoneen jäljennös saksalaisen Ruhrgas-yrityksen lahjoittamilla varoilla. Se paljastettiin Pietarin kaupungin 300-vuotisjuhlien yhteydessä vuonna 2003.


title: Meripihkahuone

text: Vuonna 2004 ilmestyneessä brittiläisten toimittajien Catherine Scott-Clarkin ja Adrian Levyn kirjassa "Meripihkahuone" esitettiin teoria, jonka mukaan huonetta ei olisi koskaan evakuoitu Königsbergin linnasta, vaan se olisi tuhoutunut ilmeisesti vahingossa syttyneessä tulipalossa puna-armeijan sotilaiden ryöstellessä kaupunkia pian sen valtauksen jälkeen huhtikuussa 1945. Kirjoittajien mukaan Neuvostoliiton edustajat saivat tämän selville pian sodan jälkeen, mutta organisoivat vuosikymmenten ajan turhia etsintäoperaatioita peittääkseen totuuden. Kiistanalaista teoriaa ei kuitenkaan kyetä todistamaan ja varsinkin Venäjällä sitä on arvosteltu.


title: Electronica

text: Electronica on sateenvarjotermi monentyyppiselle elektroniselle musiikille. Termiä käytettiin lähinnä Yhdysvalloissa 1990-luvulla, jolloin esimerkiksi teknon ja downtempon kaltaisia elektronisen musiikin tyylejä nousi harrastajapiireistä valtavirtaan. Termin popularisoijana toimi muun muassa Music Television.


title: Electronica

text: Electronica ei ole varsinainen genre, vaan termi, jolla lähinnä Yhdysvalloissa markkinoitiin elektronista ja siitä runsaasti vaikutteita ottanutta musiikkia. Artisteja, joiden musiikkia on kuvattu "electronicaksi", ovat muiden muassa Moby, The Prodigy, Fatboy Slim, Pendulum, Breathe Carolina ja Sonny Moore (Nykyisin Skrillex).


title: Torsten Forstén

text: Torsten Karl Forstén (2. heinäkuuta 1855 Hamina – 2. heinäkuuta 1927) oli suomalainen sotilas ja eläinsuojelutoiminnan edelläkävijä Suomessa. Hän johti pitkään 1901 perustettua Suomen eläinsuojeluyhdistystä ja ohjasi sen toimintaa käytännönläheiseen suuntaan. Hänen kaudellaan sai alkunsa laaja jäsenyhdistysten ja eläinsuojeluvalvojien verkosto, jonka merkitys suomalaisen eläinsuojelun tukipylväänä on yleisesti tunnustettu. Forstén toimi eläinsuojeluaatteen hyväksi esitelmänpitäjänä ja kansantajuisena kirjailijana . Hän perusti Suomen ensimmäisen eläinsuojelutoimiston Helsinkiin vuonna 1904 ja julkaisi vuodesta 1906 lähtien Eläinten ystävä -lehteä.


title: Torsten Forstén

text: Käytyään Kuopion yläalkeiskoulun Forstén siirtyi isänsä Lennart Forsténin tavoin sotilasuralle. Helsingin junkkarikoulun päätyttyä 1877 hän palveli vänrikkinä Arkangelogradin jalkaväkirykmentissä 1877–1878, Bielomorin jalkaväkirykmentissä 1878–1882 (1879 aliluutnantti ja 1881 luutnantti) jonka jälkeen toimi Suomen reservikomppanian päällikkönä. Hänestä tuli alikapteeni 1888, kapteeni 1895 ja everstiluutnantti 1902, jolloin hän erosi palveluksesta. Hän osallistui Turkin sotaan ja muun muassa Plevnan taisteluun.


title: Torsten Forstén

text: Puoliso 17.4.1879 Julia Charlotta Hällfors (8.4.1859–22.11.1938), Hausjärven kappalaisen Johan Fredrik Hällforsin ja Charlotta Palmgrenin tytär. Lapset:


title: Torsten Forstén

text: Nimellä "T. K. Forstén":


title: Emil Milev

text: Emil Milev (, s. 2. toukokuuta 1968 Sofia, Bulgaria) on bulgarialainen pistooliampuja.


title: Emil Milev

text: Milev saavutti olympiahopeaa 25 m olympiapistoolissa Atlantassa 1996. Hän saavutti samassa lajissa myös MM-hopeaa Milanossa 1994.


title: Miika Ekström

text: Miika Ekström (s. 2. joulukuuta 1984 Vaasa) on entinen suomalainen jalkapalloilija.


title: Miika Ekström

text: Ekströmin kasvattajaseura on Vaasan Palloseura, jonka edustusjoukkuetta hän edusti neljä kautta vuosina 2005–2008. Liigaotteluita Ekström on pelannut 46 kappaletta, joissa hän on tehnyt kaksi maalia. Ekström siirtyi kaudeksi 2009 Ykköseen nousseen FC Kiistoon, jota hän aikaisemmin edusti kaudella 2004. Hän on viimeksi edustanut Kolmosessa pelannutta mustasaarelaista FC KoMua.


title: Battles

text: Battles on amerikkalainen kokeellista rockia soittava yhtye. Yhtyeen tyylilajia on kuvailtu muun muassa "math rockiksi" ja "future funkiksi".


title: Battles

text: Battlesin jäsenet ovat soittaneet monissa muissa tunnetuissa yhtyeissä. Rumpali John Stanier vaikutti Helmetissä ja Tomahawkissa, kitaristit Ian Williams Don Caballerossa ja Dave Konopka Lynxissä. Anthony Braxtonin poika Tyondai Braxton oli aiemmin yhtyeen kosketinsoittaja, kitaristi ja live-samplaaja mutta jätti yhtyeen elokuussa 2010 keskittyäkseen soolouraansa.


title: Battles

text: Battles julkaisi Warp Recordsilla helmikuussa 2006 ensimmäisen albuminsa "EP C / B EP", joka koostui kahdesta aiemmin julkaistusta, mutta erittäin rajoitetusta EP-levystä, sekä singlestä "Tras".


title: Battles

text: Ensimmäinen varsinainen albumi "Mirrored" julkaistiin toukokuussa 2007. Albumilta julkaistiin yksi single, "Atlas", helmikuussa 2007. Kriitikot ylistivät kappaletta, ja muun muassa NME arvioi sen "viikon singleksi".


title: Battles

text: Battles on julkaissut kappaleestaan "Tonto" musiikkivideon United Visual Artists -taideryhmittymän valotaiteilijoiden kanssa.


title: Battles

text: Toinen albumi "Gloss Drop" ilmestyi kesäkuussa 2011 ja sillä vierailevat Gary Numan, Blonde Redheadin jäsen Kazu Makino ja Yamataka Eye.


title: Battles

text: Albumit:


title: Battles

text: EP:t:


title: Battles

text: Singlet:


title: Battles

text: Kokoelmat


title: Illy

text: Illy eli Ilari ”Illu” Heinäaho on suomalainen kitaristi, kosketinsoittaja ja säveltäjä, joka soittaa kitaraa, koskettimia ja laulaa taustoja helsinkiläisessä Private Line -yhtyeessä. Hän on myös yhtyeen pääasiallinen sovittaja.


title: Illy

text: Ilari on säveltänyt ja tuottanut musiikkia myös teatterinäytöksiin sekä TV- ja radiomainoksiin.


title: Illy

text: Ilari on soittanut kitaraa myös Arto Muna ja Millennium, Billion Dollar Babies, Hybrid Children, Dead By You, Dead Babes ja Herätyskerho -yhtyeissä.


title: Yrjö Sotamaa

text: Yrjö Kalervo Sotamaa (s. 25. syyskuuta 1942 Helsinki) on Taideteollisen korkeakoulun professori. Sotamaa toimi Taideteollisen korkeakoulun rehtorina vuosina 1986–2008, korkeakoulun hallituksessa vuodesta 1976 ja vararehtorina vuosina 1980–1985.


title: Yrjö Sotamaa

text: Sotamaa valmistui TaiKista sisustusarkkitehdiksi 1969 ja taiteen kandidaatiksi (ylempi korkeakoulututkinto) vuonna 1983.


title: Yrjö Sotamaa

text: Hän on toiminut vierailevana professorina Purduen yliopistossa Yhdysvalloissa. Hän on tutkinut paimentolaiskulttuuria ja käsityöperinnettä Itä-Afrikassa vuosina 1972–1973.


title: Yrjö Sotamaa

text: Sotamaa toimi Taideteollisen korkeakoulun sisustusarkkitehtuurin ja huonekalusuunnittelun yliopettajana vuodesta 1975 ja tuote- ja ympäristösuunnittelun professorina vuosina 1980–1981. Hän on ollut apulaisprofessorina huonekalusuunnittelun ja sisustusarkkitehtuurin osastolla vuodesta 1987 ja professori vuodesta 1998.


title: Yrjö Sotamaa

text: Sotamaa hävisi rehtorinvaalin keväällä 2008 tekstiilitaiteen professori Helena Hyvöselle, ja hänen rehtorikautensa päättyi heinäkuun loppuun 2008.


title: Richard R. Ernst

text: Richard Robert Ernst (14. elokuuta 1933 Winterthur) on sveitsiläinen kemisti. Hän sai Nobelin kemianpalkinnon vuonna 1991 Fourier'n muunnosta hyödyntävän NMR-spektroskopian kehittämisestä.


title: Richard R. Ernst

text: Ernst kehitti moniulotteisia NMR-tekniikoita työskennellessään Varian Associatesin palveluksessa Palo Altossa. Nämä tutkimukset ovat hyödyttäneet niin kemiaa NMR-spektroskopian muodossa kuin lääketiedettä magneettikuvauksen kehittymisenä.


title: Richard R. Ernst

text: Ernst opiskeli ja työskenteli ETH Zürichissä ja on jäänyt eläkkeelle. Hän on Münchenin teknillisen yliopiston ja Zürichin yliopiston kunniatohtori. Vuonna 1991 hänelle myönnettiin myös Louisa Gross Horwitz-palkinto ja Wolfin palkinto kemiasta.


title: Boris Kokorev

text: Boris Borisovitš Kokorev (, 20. huhtikuuta 1959 Tbilisi, Georgian SNT – 22. lokakuuta 2018) oli venäläinen, myös Neuvostoliittoa edustanut, pistooliampuja ja olympiavoittaja.


title: Boris Kokorev

text: Kokorev voitti olympiakultaa Atlantassa 1996 50 m pistoolissa. Hän saavutti myös henkilökohtaisen pronssin maailmanmestaruuskilpailuissa Moskovassa 1990 10 m ilmapistoolissa. Joukkuemaailmanmestaruuksia Kokorev voitti viisi, kaikki 10 m ilmapistoolissa. Kokorev kilpaili viisissä peräkkäisissä kesäolympialaisissa: Atlantan lisäksi Soulissa 1988, Barcelonassa 1992, Sydneyssä 2000 ja Ateenassa 2004.


title: Tuomas Rantanen

text: Tuomas Rantanen (s. 30. marraskuuta 1965 Helsinki) on suomalainen mediakustantaja, toimittaja, poliitikko ja kansalaisjärjestöaktiivi.


title: Tuomas Rantanen

text: Rantanen toimii tällä hetkellä Voiman kustantajana/toimittajana sekä Kulttuuri-, mielipide- ja tiedelehtien liiton puheenjohtajana. Hän on toiminut Helsingissä vihreiden kaupunginvaltuutettuna vuosina 2000–2012 ja 2014–2017 sekä varavaltuutettuna vuosina 2013-2014 ja alkaen vuodesta 2017. Vuodesta 2017 hän on ollut myös Helsingin kaupunkiympäristölautakunnan ja vuodesta 2018 Kuntaliiton hallituksen jäsen.


title: Tuomas Rantanen

text: Rantanen on valmistunut Helsingin yliopistossa valtiotieteen maisteriksi pääaineenaan käytännöllinen filosofia ja sivuaineinaan sosiaalipsykologia, viestintä ja naistutkimus. Hän on työskennellyt ennen nykyistä kustantaja/toimittajan tehtäväänsä muun muassa kulttuuriohjaajana, tuottajana, freelancetoimittajana, aikuiskouluttajana, koulutussuunnittelijana, tutkimusamanuenssina ja Helsingin yliopiston ylioppilaskunnan hallinnonuudistusvastaavana ja Luonto-Liiton pääsihteerinä (vuosina 1995–1999).


title: Tuomas Rantanen

text: Rantanen on Voima-lehteä kustantavan Voima Kustannus Oy:n perustajia ja hallituksen puheenjohtaja. Voima Kustannus julkaisee myös Voima.fi-verkkolehteä. Vuosina 2010–2013 yhtiö julkaisi NHL – Normihomolehteä. Rantanen on myös Voima Kustannuksen sisaryrityksen, kirjoja sekä Le Monde diplomatiquen ja Novaja gazetan aineistoihin perustuvaa suomenkielistä Diploa kustantavan Into Kustannus Oy:n hallituksen jäsen. Muiden töidensä ohella hän kirjoittaa Voimaan kritiikkejä erityisesti elokuvasta, teatterista, kirjallisuudesta ja televisiosta.


title: Tuomas Rantanen

text: Rantanen on ollut perustamassa Kulttuuri-, mielipide- ja tiedelehtien liitto Kulttia, Vanhankaupungin kulttuuri-ekologista klubia sekä -liikettä. Hän on osallistunut lisäksi monien muiden kansalaisjärjestöjen ja -liikkeiden toimintaan.


title: Tuomas Rantanen

text: Roihuvuoren asukasliikkeessä Rantanen on osallistunut yhteisen vaikuttamisen ohella muun muassa hanami-juhlien, kyläjuhlien ja RoihuKino-animaatiofestivaalien järjestämiseen ja on vastannut nykyään kerran vuodessa ilmestyvän Roihuvuoren kylälehden julkaisemisesta.


title: Tuomas Rantanen

text: Kunnallispolitiikassa Rantanen on ollut kaupunginvaltuuston ohella muun muassa kulttuurilautakunnan, Helsingin työväenopiston johtokunnan, kaupunkisuunnittelulautakunnan, kiinteistölautakunnan ja kaupunginhallituksen jäsen sekä Senaatintorin ympäristön (niin sanottujen torikortteleiden) kiinteistöjä hallinnoimaan perustetun Helsingin Leijona Oy:n hallituksen varapuheenjohtaja. Kaudella 2009–2012 hän oli kaupungin Asuntotuotantotoimikunnan puheenjohtaja. Viime valtuustokauden jälkipuoliskolla hän puheenjohti sekä HKL:n johtokuntaa että kaupunginhallituksen konsernijaostoa.


title: Tuomas Rantanen

text: Tuomas Rantanen asuu Itä-Helsingin Roihuvuoressa. Perheeseen kuuluvat taiteilijajärjestöä toiminnanjohtava puoliso, kaksi poikaa ja koira.


title: Dillingen an der Donau

text: Dillingen an der Donau (lyhyemmin "Dillingen a.d. Donau") on kaupunki Baijerin osavaltiossa, eteläisessä Saksassa. Se kuuluu Schwabenin hallintopiiriin ja Dillingen an der Donaun piirikuntaan. Dillingen an der Donau on piirikuntansa keskuskaupunki. Vuoden 2011 väestönlaskennassa siellä oli 18 102 asukasta, Kaupungin pinta-ala on 76,59 neliökilometriä ja asukastiheys 247 as./km².


title: Dillingen an der Donau

text: Dillingen sijaitsee Pohjois-Schwabenissa, Tonavajoen () pohjoisrannalla lähellä Baden-Württembergin ja Baijerin välistä osavaltiorajaa.


title: Dillingen an der Donau

text: Alkujaan Dillingenin alueella sijaitsi alemanninen asutus. Dillingen oli keskiajalta sekularisaatioon vuonna 1803 saakka Augsburgin piispojen residenssikaupunki. Augsburgin piispa, kardinaali Otto Truchseß von Waldburg perusti Dillingenin yliopiston vuonna 1551. Kaupungin hallinta siirtyi Baijerille vuonna 1803. Baijerille siirtymisen jälkeen Dillingenin yliopistosta muodostui katolinen teologilyseo, kunnes se vuonna 1923 muuttui filosofis-teologiseksi korkeakouluksi.


title: Mira Calix

text: Mira Calix (s. 1970) (oik. Chantal Passamonte) on brittiläinen kokeellinen muusikko ja taiteilija. Hänen musiikkinsa on elektronista, mutta hyödyntää runsaasti monenlaisia orgaanisia äänilähteitä, kuten hyönteisten ääniä. Calix toimii DJ:nä ja live-esiintyjänä, ja on levytyksiensä ohella säveltänyt musiikkia muun muassa videoinstallaatioihin ja teatteriesityksiin. Calix levyttää Warp Recordsille ja on naimisissa Autechre-yhtyeen Sean Boothin kanssa.


title: Mira Calix

text: Calixin ensimmäiset julkaisut olivat single "Pin Skeeling" vuonna 1998 ja albumi "One on One" vuonna 2000. Vuonna 2003 hän julkaisi toisen albuminsa "Skimskitta" ja teki yhteistyötä London Sinfonietta -sinfoniaorkesterin kanssa, joka esitti hänen teoksensa "Nunu" Lontoon Royal Festival Hallissa. Vuonna 2004 hän muodosti pianisti Sarah Nicollsin ja äänitaiteilija David Sheppardin kanssa Alexander's Annexe -performanssiryhmän. Se julkaisi albumin "Push Door To Exit" Warp Recordsilla vuonna 2006.


title: Stephen Gallagher

text: Stephen Gallagher (s. 1954 Salford, Lancashire) on englantilainen kauhukirjailija. Stephen Gallagher opiskeli draamaa ja englannin kieltä. Sen jälkeen hän kirjoitti käsikirjoituksia radioon ja televisioon. Vapaaksi kirjoittajaksi hän ryhtyi 1980. Gallagher on toiminut puheenjohtajana Writers' Guild of Great Britain -yhdistyksessä.


title: Kehdosta kehtoon

text: Kehdosta kehtoon on teknisen suunnittelun malli, jossa ideana on, että käytöstä poistetun tuotteen tulee olla verrattain helposti käytettävissä uuden tuotteen raaka-aineeksi sen sijaan että se olisi vaikeasti hyödynnettävää jätettä. Eli jo tuotetta suunniteltaessa tulee ottaa huomioon sen materiaalin soveltuvuus jatkokäyttöön uuden tuotteen raaka-aineena. Tämä on laajennus nk. elinkaariajattelusta ja vastakohta perinteiselle kehdosta hautaan -mallille.


title: Kehdosta kehtoon

text: Termi on Walter R. Stahelin 1970-luvulla kehittämä ja sen popularisoivat William McDonough ja Michael Braungart vuonna 2002 julkaistussa kirjassaan "". Mallia kehittäessään 1976 Stahelin työskenteli Genevessä Battelle-tutkimulaboratoriossa tavoitteena tuotteiden elinkaaren pidentäminen.


title: Kehdosta kehtoon

text: Muun muassa autonvalmistaja Ford on ottanut McDonoughin periaatteista mallia.


title: Wijk aan Zee

text: Wijk aan Zee on kylä Pohjois-Hollannissa Pohjanmeren rannalla. Se kuuluu Beverwijkin kuntaan. Wijk aan Zee on tullut tunnetuksi Tata Steel Chess -shakkiturnauksesta (aiemmin Corus-turnaus), joka järjestetään siellä joka vuosi.


title: Wijk aan Zee

text: Wijk aan Zeen taloutta värittää merkittävästi turismi, joka näkyy muun muassa hotellien ja baarien suurena lukumääränä kylässä.


title: Wijk aan Zee

text: Kylä sijaitsee välittömästi suuren IJmuidenin sataman pohjoispuolella.


title: Adelaida García Morales

text: Adelaida García Morales (s. 1945 Badajoz) on espanjalainen kirjailija.


title: Adelaida García Morales

text: "Etelä" (1985) sisältää kaksi mystissävyistä novellia (”Etelä” ja ”Bene”). "Vampyyrin logiikka" (1990) on rakkauskertomus ja samalla murha-arvoitus. Madridilainen nainen matkustaa etelä-Espanjaan kuultuaan veljensä äkillisestä kuolemasta. Hän tutustuu veljensä ystävään Alfonsoon. Jotkut uskovat hänen olevan vampyyri. Moralesin kerronnassa sekoittuvat uni, todellisuus ja harha.


title: Sarkkila

text: Sarkkila tarkoittaa seuraavia asioita:


title: Aleksei Drejev

text: Aleksei Sergejevitš Drejev (, s. 30. tammikuuta 1969) on venäläinen shakin suurmestari. Hänen uransa paras ELO-luku on ollut 2 705.


title: Aleksei Drejev

text: Drejev oppi pelaamaan shakkia kuusivuotiaana. Hän saavutti alle 16-vuotiaiden maailmanmestaruuden vuosina 1983 ja 1984. Hän saavutti Neuvostoliiton nuorten mestaruuden 1986 ja hänestä tuli suurmestari vuonna 1990. Sen jälkeen hän on pysytellyt vakaasti 50:n parhaan joukossa maailmanlistalla. Vuonna 1995 hän voitti Wijk aan Zeen ja Bielin turnaukset. Hän on päässyt FIDE:n MM-turnauksissa neljännesfinaaliin neljä kertaa (1998, 1999, 2000 ja 2001).


title: Toni Kankaanpää

text: Toni Kankaanpää (s. 18. maaliskuuta 1984) on suomalainen lentopalloilija, joka kaudella 2014–2015 pelasi Korson Vedon Mestaruusliigan joukkueessa.


title: Toni Kankaanpää

text: Lentopalloa Kankaanpää pelasi Suomessa Korson Vedon joukkueessa monta kautta ennen siirtymistään Viroon kauden 2005–2006 jälkeen. Korson Vedon kanssa hän oli kaudella 2003–2004 SM-pronssilla. Samana kautena hän oli yksi liigan pistepörssin kärkinimistä viidennellä sijallaan. Lisäksi hän oli liigan ässäsyöttötilastossa neljännellä sijalla. Vastaanottoprosenteissa hän oli kahdeksanneksi paras koko SM-liigassa.


title: Toni Kankaanpää

text: Kauden jälkeen hän siirtyi Viroon pelaamaan. Uusi seura oli pääkaupunki Tallinnasta. Valmentajana seuralla toimi Viron lentopallomaajoukkueen päävalmentaja Avo Keel. Joukkue voitti Kankaanpään ensimmäisellä kaudella Viron mestaruuden. Kauden jälkeen Kankaanpää halusi siirtyä vielä isommille lentopalloareenoille, mutta sopimusta ei syntynyt.


title: Toni Kankaanpää

text: Kankaanpää teki lopulta sopimuksen Viron liigan Tartu Pere Leibin joukkueeseen. Kankaanpää voitti yhdessä joukkueen kanssa Baltian maiden liigan hopeaa. Viron sisäisessä liigassa joukkue eteni aina finaaleihin asti, jossa se lopulta jäi tiukasti hopealle.


title: Toni Kankaanpää

text: Kauden jälkeen Kankaanpää teki sopimuksen Kyproksen pääsarjaan. Hänen uusi joukkueensa oli Omonia Nikosia. Kankaanpää palasi kesken kauden Suomeen, ja hänen kätensä leikattiin. Loppukaudesta Kankaanpää esiintyi KoVen riveissä 1-sarjassa.


title: Toni Kankaanpää

text: Kaudella 2009–2010 Kankaanpää esiintyi Muuramen lentopallon riveissä, kunnes vaihtoi loppukaudeksi Puolan pääsarjan Czestochowan riveihin. Kaudella 2010–2011 helsinkiläislähtöinen lentopalloilija pelasi Itävallan mestarijoukkue Hypo Tirol Innsbruckin riveissä. Kankaanpää esiintyi joukkueensa riveissä myös arvostetuimmassa seurakilpailussa Mestareiden liigassa. Mestareiden liigassa Innsbruck tippui alkulohkon pelien jälkeen. Keski-Euroopan liigassa, jossa pelaavat joukkueita Itävallasta, Sloveniasta, Kroatiasta, Slovakiasta ja Unkarista, Kankaanpää saavutti hopeaa. Itävallan liigassa hän saavutti mestaruuden.


title: Toni Kankaanpää

text: Kankaanpää palasi kotimaiseen Mestaruusliigaan kaudeksi 2011-12, kun hän teki sopimuksen vanhan seuransa Korson Vedon kanssa. Sopimuksessa oli koko kauden kestävä ulkomaanpykälä, mutta Kankaanpää pelasi koko kauden vantaalaisjoukkueessa. Veto ei selviytynyt pudotuspeleihin vaan oli runkosarjan yhdeksäs säilyttäen suoraan liigapaikkansa.


title: Toni Kankaanpää

text: Kaudeksi 2012-2013 Kankaanpää solmi elokuun alussa sopimuksen sveitsiläisen pääsarjajoukkueen Volley Näfelsin kanssa. Näfels pelaa myös Challenge cupia. Kankaanpää voitti Näfelsissä heti kauden alussa Sveitsin Supercupin pronssia.


title: Toni Kankaanpää

text: Kaudella 2014-2015 Kankaanpää pelasi vantaalaisessa Korson Vedossa Mestaruusliigaa.


title: Toni Kankaanpää

text: Kankaanpää pelaa lentopallon lisäksi beach volleyta. Hän voitti yhdessä parinsa Anssi Hakalan kanssa suomenmestaruuden kaudella 2006–2007. Lisäksi hän osallistui samalla kaudella Hakalan kanssa maailmankiertueen muutamiin osakilpailuihin. Kaudella 2005–2006 hän oli beach volleyn SM-kiertueella parinsa Kai Liukkosen kanssa toinen. Beach volleyta hän on pelannut kesäisin vuodesta 2005 lähtien.


title: Toni Kankaanpää

text: Kankaanpää on pelannut 14 miesten A-maaottelua uransa aikana. Maaottelut hän pelasi vuonna 2004 ennen nykyisen päävalmentajan Mauro Berruton aikaa. Suomen lentopallomaajoukkueen päävalmentaja Berruto on useasti tiedustellut Kankaanpäätä maajoukkueeseen onnistumatta siinä. Maaottelut pelataan aina kesäisin ja Kankaanpään beach volleyn pelaamisesta johtuvat päällekkäiset aikataulut ovat estäneet maajoukkuepelaamisen ja myöhemmin loukkaantumiset. Kauden 2007–2008 jälkeen Berruto sai suostuteltua Kankaanpään maajoukkueen mukaan vuoden 2008 Lentopallon maailmanliigaan, jossa hän esiintyi A-maajoukkueen mukana kymmenessä ottelussa.


title: Toni Kankaanpää

text: Beach volley:Lentopallo:


title: The Miz

text: Michael "Mike" Mizanin (s. 8. lokakuuta 1980) on yhdysvaltalainen showpainija, joka painii tällä hetkellä WWE:n Raw brändissä nimellä The Miz, Painidebyyttinsä hän teki vuonna 2003 ja WWE:ssä hän debytoi vuonna 2006, jolloin hän meni SmackDownin brändiin. WWE:ssä Mizin lopetusliike on Skull Crushing Finale ja hän on 185 senttiä pitkä ja 105 kiloa painava.


title: The Miz

text: Vuoden 2007 lopussa hän nousi ECW-brändissä huomioon muodostaessaan menestyvän joukkueen John Morrisonin kanssa. Joukkue kuitenkin tuhoutui, kun Morrison meni ECW:stä SmackDown!iin ja Miz RAW Brändiin Draft -tapahtumassa.


title: The Miz

text: Hän voitti lukuisten yritysten jälkeen RAW:issa WWE United States Championship -mestaruuden sekä 8. helmikuuta 2010 Unified Tag Team mestaruudet Big Shown kanssa. Tämän myötä hänestä tuli kaikkien aikojen ensimmäinen Triple Hold Champion. Kuukausia myöhemmin Extreme Rules PPV:ssä ShowMiz joutui 3 vs 1 tag team gauntlet -matsiin. He voittivat kaksi ensimmäistä joukkuetta, mutta hävisivät Hart Dynastylle viimeisen ottelun ja täten he joutuisivat kohtamaan Hart Dynastyn seuraavana iltana RAWissa mestaruusmatsissa. ShowMiz hävisi tämän ottelun ja hävisi mestaruutensa Hart Dynastylle ja 17.5.10 United States mestaruuden Bret Hartille. 15.6 Miz voitti United States mestaruuden takaisin fatal-4-way-matsissa. Muut osallistujat matsissa olivat R-Truth, John Morrison, ja Zack Ryder. 18. heinäkuuta 2010 The Miz voitti Money in the Bank -tapahtumassa Rawin Money in the Bank -ottelun.


title: The Miz

text:
22. marraskuuta Randy Ortonin puolustettuaan WWE Championshipiään voitokkaasti Wade Barrettia vastaan The Miz käytti Money in the Bank -salkkunsa ja voitti WWE Championship -mestaruuden.
Seuraavalla viikolla Miz juhli mestaruuttaan, RAW:n toinen selostaja Jerry "The King" Lawler suuttui ja haastoi Mizin otteluun WWE-mestaruudesta. RAW:n GM ilmoitti, että ottelu tulee olemaan TLC-ottelu. Ottelussa Lawrel voitti melkein, mutta Michael Cole otti Jerryä jalasta kiinni. Jerry suuttui ja alkoi tapella Colen kanssa ja sillä aikaa Miz haki mestaruuden ja voitti ottelun.
Seuraavassa RAW:ssa Orton käytti uusintaotteluoikeutensa ja kohtasi Mizin pöydät ottelussa. Ottelussa Miz yritti varastaa voiton, kun Orton oli heittänyt Alex Rileyn pöydästä läpi ja tuomari oli pois pelistä, Miz raahasi Randyn rikkoutuneen pöydän luo ja näytti tuomarille heittäneensä Ortonin pöydästä läpi. Tuomari perui tuloksen, kun näki videotaululta uusinnan ja käynnisti ottelun uudestaan. Orton raahasi Mizin kehään ja yritti itsekin mennä, mutta Miz työnsi Rileyn Randya päin ja Orton meni pöydästä läpi. Hän voitti Ortonin uudestaan Royal Rumblessa ja Jerry Lawlerin Elimination Chamberissa. Seuraavassa Rawissa Elimination Chamberin jälkeen Rawin GM laittoi The Mizin ja John Cenan haastamaan yhdessä The Corren (Heath Slater ja Justin Gabriel) WWE Tag Team -mestaruuksista. Miz ja Cena voittivat mestaruudet, mutta hävisivät ne heti takaisin uusintamatsia vaatineelle Correlle, kun The Miz kääntyikin Cenaa vastaan. 3. huhtikuuta The Miz voitti John Cenan WrestleMania XXVII -tapahtumassa WWE-mestaruudesta, kun The Rock puuttui otteluun. Extreme Rules -tapahtumassa 1. toukokuuta The Miz hävisi WWE-mestaruuden John Cenalle triple threat steel cage -matsissa, johon osallistui myös John Morrison. Hän painaa noin 95 kiloa ja o pituudeltaan 192 cm


title: The Miz

text: Seuraavassa Rawissa The Miz sai uusintaottelun WWE-mestaruudesta, mutta hävisi ottelun diskauksella lyötyään Cenaa päähän mestaruusvyöllä. Hän sai myöhemmin vielä kerran ottelun Cenaa vastaan Over the Limit -tapahtumassa ja Cena valitsi I Quit -matsin. Over the Limit -tapahtumassa Cena säilytti mestaruuden. Tämän jälkeen Mizillä alkoi feudi hänen managerinsa Alex Rileyn kanssa. Mutta Riley päihitti hänet WWE Capitol Punishment -tapahtumassa, ja myöhemmin RAW-jaksossa. Miz myös ilmoitettiin RAWin Money in the Bank -matsiin, mutta matsin lopulta voitti Alberto Del Rio. Seuraavana iltana RAW jaksossa hän osallistui WWE Mestaruus Tournamenttiin pääsemällä finaaleihin kohtamaan Rey Mysterion, mutta hän hävisi Rey Mysteriolle, aloittaen feudin hänen kanssaan. Yksi viikko myöhemmin hän ja R-Truth voittivat John Morrisonin ja Rey Mysterion joukkuematsissa. Seuraavalla viikolla hänellä piti olla matsi Rey Mysterion kanssa mutta hyökkäsi hänen kimppuunsa, mutta Triple H laittoi The Miz Vs. Kofi Kingston matsin jonka The Miz kuitenkin voitti. SummerSlam 2011 tapahtumassa The Miz, R-Truth ja Alberto Del Rio hävisi joukkuematsin Kofi Kingstonia, John Morrisonia, ja Rey Mysteriota vastaan joka päätytti Reyn ja Mizin feudin.


title: The Miz

text: Myöhemmin hän ja R-Truth tekivät oman joukkueen nimeltään The Awesome Truth, ja molemmat syyttäen WWE:tä salaliitosta heitä kohtaan. Seuraavalla viikolla The Miz kohtasi CM Punkin matsissa joka päättyi diskaukseen kun R-Truth sekaantu matsiin. Seuraavalla viikolla The Miz, ja R-Truth haastoivat WWE Joukkue Mestarit Evan Bournen ja Kofi Kingstonin WWE Night of Champions PPV tapahtumaan, tämän jälkeen R-Truth kohtasi CM Punkin mutta hävisi. Seuraavassa RAW jaksossa The Miz päihitti Kofi Kingstonin, ja seuraavassa SmackDown jaksossa R-Truth päihitti Evan Bournen. Hän ja R-Truth kuitenkin epäonnistuivat Night of Champions tapahtumassa, ja myöhemmin hyökkäsivät Triple H:n ja CM Punkin kimppuun. Tämän jälkeisessä RAW jaksossa he saivat potkut. Hell in A Cell tapahtumassa he hyökkäsivät Cena, Punkin ja Del Rion kimppuun. Viimein he tekivät paluun lopullisesti kun RAWin uusi GM John Laurinaitis palkkasi heidät ja laittoivat he matsiin CM Punkkia ja Del Riota vastaan, matsi päättyi diskaukseen koska Triple H tuli auttamaan Punkkia (Del Rio oli lähtenyt pois kesken matsin). Myöhemmin kuitenkin R-Truth:illa ja The Miz:illä tuli riitoja, jolloin R-Truth löi Miziä. R-Truthin poistuessa areenalta Mizin kanssa, Miz teki R-Truthille Skull Crushing Finalen teräsrampille.


title: The Miz

text: 28. marraskuun RAW-jaksossa Miz voitti John Morrisonin, Falls Count Anywhere-ottelussa, jonka päätteeksi hän teki Morrisonille Skull Crushing Finalen, teräsrampilla, kuten hän teki R-Truthillekin. Myöhemmin Miz otteli Alberto del Rioa ja CM Punkia vastaan Tables, Ladders and Chairs 2011-tapahtumassa WWE:n mestaruudesta, mutta Punk voitti ottelun. 26. joulukuuta R-Truth palasi WWE:hen ja hyökkäsi heti Mizin kimppuun ja kertoi Mizille, että sama jatkuisi. Seuraavassa jaksossa R-Truth piileskeli yleisön keskellä Mizin ja Sheamuksen ottelun aikana, kunnes hyökkäsi hänen kimppunsa. Myöhemmin Miz hyökkäsi Truthin kimppuun ja ajoi hänet ulos kehästä. Feudi jatkui Truthin voittaessa Mizin, Wade Barrettin ja Sheamuksen neljän miehen ottelussa. Heidän feudinsa päättyi seuraavassa jaksossa ottelussa, jonka häviäjä joutuisi olemaan ensimmäinen sisääntulija Royal Rumble-ottelussa samannimisessä tapahtumassa. Miz hävisi ottelun ja joutui olemaan ensimmäinen, mutta kesti ottelussa yli 45 minuuttia ennen kuin hänet eliminoitiin. Elimination Chamber-tapahtumassa Miz osallistui otteluun WWE-mestaruudesta mutta ei voittanut sitä. Wrestlemania XXVIII:ssä Miz oli osa John Laurinaitisin tiimiä, kapteenina. Hän ratkaisi ottelun voiton joukkueelleen tekemällä Skull Crushing Finalen Zack Ryderille. Myöhemmin hän voitti Ryderin RAW-jaksossa päättäen yksi yhtä vastaan-tappioputkensa. Myöhemmin Miz oli mukana aikahaasteessa, jossa nopeimmin vastustajansa voittanut pääsisi ottelemaan WWE-mestaruudesta. Hänen aikansa oli 4:18, joka tapauksessa, Daniel Bryanilla ja Randy Ortonilla oli parempi aika. Pian tämän jälkeen Miz lähti kuvaamaan elokuvaansa The Marine 3: Homefront, ja oli siksi kaksi kuukautta pois kuvioista. Kun hän palasi, hän otteli Intercontinental-mestaruudesta Christiania vastaan ja voitti mestaruuden. Seuraavassa SmackDown-jaksossa hän puolusti mestaruuttaan Christiania vastaan. Miz hävisi lokakuussa 2012 Intercontinental -tittelin Kofi Kingstonille Main Event -showssa.


title: The Miz

text: Miz voitti jälleen Intercontinental Championship -tittelin vuonna 2013 Wrestlemania 29 Pre-Showssa, mutta heti seuraavan päivän Raw:ssa hän hävisi vyön uusintamatsissa Wade Barrettille. Miz oli mukana WWE Payback PPV:ssä ottelemassa tästä kyseisestä vyöstä Triple Threat matsissa Wade Barrettia ja Curtis Axelia vastaan. Hän ei kumminkaan onnistunut voittamaan vyötä itselleen. Miz hävisi ottelun otettuaan Wade Barretista Figure Four Leglock nimisen liikkeen, mutta Miz ei keskittynyt tapahtuneeseen tarkemmin kun Curtis Axel ilmestyi kehään ja selätti Leglockissa olleen Barretin.


title: Asio EduERP

text: Asio EduERP on oppilaitoskäyttöön tarkoitettu opintoasioiden hallinnointiohjelmisto. Sitä käytetään muun muassa tilojen varaamiseen ja opetuksen suunnitteluun. Ohjelman käyttäjiä ovat opintotoimistot, koulutuspäälliköt, yksikön johtajat, opettajat ja opiskelijat.


title: Asio EduERP

text: Asio EduERP on käytössä useassa yliopistossa ja ammattikorkeakoulussa Suomessa sekä Tallinnan yliopistossa. Ohjelmiston toimittaja on helsinkiläinen Asio-Data Oy.


title: Ullagemoottori

text: Ullagemoottori on nestemäistä ajoainetta käyttävässä raketissa oleva, tavallisesti varsinaisesta päätyöntörakettimoottorista erillinen, selvästi pienempi rakettimoottori. Useampi vaiheisen raketin laukaisussa vaiheistuksen aikana, kun mikään päämoottori ei ole päällä, ullagemoottorilla annetaan raketille pieni kiihtyvyys, jotta nestemäinen ajoaine painautuu säiliönsä alapäähän ja voidaan pumpata päämoottorille. Ullagemoottoreita tarvitaan myös, kun raketti käynnistetään uudelleen painottumuudessa. Painottomuudessa nestemäinen ajoaine leijuu tankeissa, joten se pitää saada painettua tankin pohjaan, jotta sitä voidaan syöttää moottoreille.


title: Ullagemoottori

text: Ullagemoottorin nimi juontuu englannin kielen sanasta ullage, joka tarkoittaa nestesäiliössä olevaa nesteen yläpuolista nesteestä tyhjää tilaa. Ullagemoottoria käytettiin ensimmäisenä neuvostoliittolaisessa Molnija-raketissa vuonna 1960.